text:
Snellan oyðir ongan fisk
politikkur11-07-2019 - 10:00 - Jóanis Nielsen
Skilaleysa skerjingin seinastu árini, har man framm eftir fummum yvir ein kamb hevur máað meiri og meiri burtur av fiskidagatalinum, kemur nú aftur um brekku.
Snellufiskiskapur og útróður sum heild við bátum undir 15 tons avmarkar seg sjálvt, tí veður og streymur avmarkar royndina við hesum smáu førum sera nógv.
Líka so knappliga sum fiskurin kom aftur hesuferð, líka so knappliga kann hann fara aftur av grunnunum. Tí ræður um at fiska meðan fiskur er.
Tað er ikki við fiski sum at fara til handils, har altíð nokk er av ymsu vørunum at fáa. Fiskur hevur stert, og flytir seg hagar føðin er.
Fiskurin kemur og ferð, og tað er ein rættulig fragd fyri eygað í hesum døgum at síggja menn koma aftur at landi við nógvum fiski.
Ikki bara er summarfiskiskapurin hjá tilkomnum monnum eitt eyka íkast til húsarhaldið. Hetta heldur eisini lív í havnaløgum, skapar trivnað millum menn og kanska eisini eitt sindur av kapping.
Nú árið er hálvrunnið endar hetta við at øll før verða løgd, og helst eisini skjótt teir sum reka útróður burturav í bólki A.
Hetta má ein loysn finnast uppá.
Trupulleikin er bara tann, at meðan ongin fiskur hevur verið til, hevur man avmarkað dagarnar alt alt ov nógv.
Tí koma vit í Fólkaflokkinum beinavegin valið hevur verið, at leggja uppskot fyri Tingið um at fáa stillað dagatalið soleiðis at gjørligt verður at fiska, meðan fiskur er á grunninum.
Hetta gera vit um landsstýrið, sum stríðist sítt stríð við at halda frí, ikki tekur sær um reiggj beinavegin.
Brandur Sandoy, Valevni Folkafloksins


c: text/html

text:
22. mai 2019Nr. 75
Kunngerð um fiskiskapin eftir botnfiski og krabba við fiskiførum undir føroyskum flaggi í grønlendskum sjógvi í 2019
Við heimild í § 5, stk. 2, § 34, stk. 1 og 2, § 39, stk. 1, nr. 3, stk. 2, nr. 2 og 10 og stk. 3, § 49, stk. 2 og § 81, stk. 2 í løgtingslóg nr. 161 frá 18. desember 2017 um fyrisiting av sjófeingi, sum broytt við løgtingslóg nr. 33 frá 20. apríl 2018, verður ásett:
Virkisøki
§ 1. Kunngerðin fevnir um fiskiskap við fiskiførum undir føroyskum flaggi eftir botnfiski og krabba í fiskiveiðiumveldinum hjá Grønlandi í 2019 sambært fiskiveiðiavtaluni millum Føroyar og Grønland og fiskiveiðiavtaluni millum Føroyar og Evropeiska Samveldið.
Toskur, svartkalvi og brosma í Eysturgrønlandi
§ 2. Sambært fiskiveiðiavtaluni millum Føroyar og Grønland kunnu fiskifør undir føroyskum flaggi í 2019 fiska 350 tons av toski, 325 tons av svartkalva og 100 tons av brosmu í Eysturgrønlandi. Fiskiskapurin kann vera við línu ella troli. Í mesta lagi trý skip kunnu vera til fiskiskap í senn.
Stk. 2. Av kvotunum í stk. 1 verða 345 tons av toski, 8 tons av svartkalva og 100 tons av brosmu sett av til veiðu við línu, og 5 tons av toski og 317 tons av svartkalva sett av til veiðu við troli. Fiskiskapurin verður skipaður við felags árskvotu.
Stk. 3. Fiskiloyvi at fiska av kvotunum sambært stk. 1 og 2 verða latin teimum trimum rættindahavarum, sum, í tíðarskeiðinum 2014-2018 við fiskifari undir føroyskum flaggi, hava fiskað mest av kvoturættindunum í Eysturgrønlandi, ið eru fevnd av hesi grein. Treyt fyri at fáa fiskiloyvi er, at rættindahavari í 2018 eisini hevur rætt til fiskiloyvi í bólki 2 ella 3 sambært § 74, stk. 1, nr. 1 ella 2 í løgtingslógini. Fiskiloyvi verður latið til veiðu við tí reiðskapi, sum roynt hevur verið við í tíðarskeiðinum 2014-2018.
Stk. 4. Eru útlit fyri, at rættindini sambært stk. 1 og 2 ikki verða fullnýtt, kann Vørn, eftir 1. september 2019, lata øðrum fiskiloyvi. Tá avgerð verður tikin um hetta, kann Vørn gera undantak frá avmarkingunum um veiðihátt í stk. 2 og treytunum í stk. 3, og skal í viðgerðini leggja dent á, at føroysku rættindini sambært stk. 1 mest møguligt verða gagnnýtt, herundir, at útlit eru fyri, at umsøkjari fer til fiskiskap í Grønlandi í 2019.
Stk. 5. Vørn skal alment boða frá, tá søkjast kann um fiskiloyvi sambært stk. 4.
Toskur og brosma í Eysturgrønlandi
§ 3. Sambært fiskiveiðiavtaluni millum Føroyar og Grønland kunnu fiskifør undir føroyskum flaggi í 2019 fiska 975 tons av toski og 375 tons av brosmu í Eysturgrønlandi. Fiskiskapurin er avmarkaður til veiðu við línu. Fiskiskapurin verður skipaður við felags árskvotu.
Stk. 2. Fiskiloyvi at fiska av kvotunum sambært stk. 1 verður latið persóni ella felag, sum í 2019 hevur rætt til fiskiloyvi í bólki 3, sambært § 74, stk. 1, nr. 2 í løgtingslógini. Hvør rættindahavari kann fáa fiskiloyvi svarandi til talið av skipum, ið viðkomandi hevur rætt til at fáa útskrivað fiskiloyvi til fiskiskap í bólki 3, sambært § 74, stk. 1, nr. 2 í løgtingslógini.
Svartkalvi í Vesturgrønlandi
§ 4. Sambært fiskiveiðiavtaluni millum Føroyar og Grønland kunnu fiskifør undir føroyskum flaggi í 2019 fiska 100 tons av svartkalva í Vesturgrønlandi.
Stk. 2. Fiskiloyvi at fiska av kvotuni sambært stk. 1 verður latið tí felag ella persóni, sum við fiskifari undir føroyskum flaggi hevur fiskað mest av svartkalva í Vesturgrønlandi sambært fiskiveiðiavtaluni millum Føroyar og Grønland í tíðarskeiðinum 2014-2018. Fiskiskapurin verður skipaður við felags árskvotu.
Stk. 3. Eru útlit fyri, at rættindini sambært stk. 1 ikki verða fullnýtt, kann Vørn, eftir 1. september 2019, lata øðrum fiskiloyvi. Tá avgerð verður tikin um hetta, kann Vørn gera undantak frá treytunum í stk. 2 og skal í viðgerðini leggja dent á, at føroysku rættindini sambært stk. 1 mest møguligt verða gagnnýtt, herundir, at útlit eru fyri, at umsøkjari fer til fiskiskap í Grønlandi í 2019.
Stk. 4. Vørn skal alment boða frá, tá søkjast kann um fiskiloyvi sambært stk. 3.
Svartkalvi í Eysturgrønlandi
§ 5. Sambært fiskiveiðiavtaluni millum Føroyar og Evropeiska Samveldið kunnu fiskifør undir føroyskum flaggi í 2019 fiska 110 tons av svartkalva í Eysturgrønlandi.
Stk. 2. Fiskiloyvi, at fiska av kvotu sambært stk. 1, verður latið teimum, sum í 2018 høvdu rætt at fiska av kvotuni. Fiskiskapurin verður skipaður við egnari árskvotu.
Krabbi
§ 6. Sambært fiskiveiðiavtaluni millum Føroyar og Grønland kunnu fiskifør undir føroyskum flaggi í 2019 royndarfiska eftir krabba í Eysturgrønlandi. Samlaða veiðan av krabba kann í mesta lagi vera 500 tons.
Stk. 2. Loyvi at royndarfiska, sambært stk. 1, verður eftir umsókn til Fiskimálaráðið latið persóni ella felag, ið lýkur treytirnar í § 5, stk. 1, §§ 6, 7 og 9 í løgtingslógini. Treyt fyri at fáa fiskiloyvi er, at umsøkjari í umsóknini kann vísa á fiskifar, ið er útgjørt at fiska, hagreiða og frysta veiðuna.
Fiskileiðir fyri tosk
§ 7. Toskakvoturnar, sambært § 2, stk. 2 og § 3, stk. 1, kunnu fiskast í ICES-øki 14b, norðan fyri 62°30’N í grønlendska fiskiveiðiumveldinum í Eysturgrønlandi.
Tíðaravmarkað gýtingarfriðing
§ 8. Fyri at verja gýtingarleiðir, er allur fiskiskapur eftir toski bannaður frá 1. mars til 31. mai, báðir dagar íroknaðir, innan fyri linjur drignar millum hesi støð:
1) 65°00'00 N, 38°00'00 V
2) 65°00'00 N, 35°00'00 V
3) 64°00'00 N, 35°00'00 V
4) 64°00'00 N, 38°00'00 V
5) 65°00'00 N, 38°00'00 V
Treytir um landing
§ 9. Øll veiða, sambært §§ 2-5, skal landast um bryggjukant í Føroyum, sbr. § 49, stk. 1 í løgtingslógini.
Stk. 2. Hóast ásetingina í stk. 1 kann veiða, sambært §§ 2-5, verða landað uttanlands, um veiðan verður flutt óvirkað til Føroyar, og fyrsta søla av veiðuni fer fram í Føroyum. Tá landað verður uttanlands, skal øll veiðan um eina innvigingarskipan, sum er góðkend av Vørn.
§ 10. Fiskiskapur í grønlendskum sjógvi, sambært hesi kunngerð, kann bert fara fram við fiskiførum, sum eftir skrivligari umsókn hava fingið fiskiloyvi frá Vørn til slíkan fiskiskap.
Stk. 2. Bert persónur ella felag, ið lýkur treytirnar í § 5, stk. 1, §§ 6, 7 og 9 og § 51, stk. 2 í løgtingslógini, kann fáa fiskiloyvi sambært hesi kunngerð.
Stk. 3. Fiskifør undir føroyskum flaggi kunnu bert fara til fiskiskap í grønlendskum sjógvi, um Vørn hevur váttað, at tey eru á lista yvir føroysk fiskifør, sum Grønland hevur givið loyvi at fiska í teirra sjóøki.
Stk. 4. Fiskiloyvið, til kvotu sambært §§ 2-5, er, um fiskiloyvi verður latið persónum ella feløgum sambært § 2, stk. 3, § 3, stk. 2, § 4, stk. 2 og § 5, stk. 2, samstundis ein góðkenning at reka fiskiveiðu í 2019 eftir ásetingunum í § 5 í løgtingslógini.
§ 11. Skiparin skal fylgja teimum treytum, sum galda fyri veiði í grønlendskum sjógvi.
Sýni
§ 12. Fiskifør, ið fiska sambært hesi kunngerð, kunnu verða áløgd at taka sýni av veiðuni.
§ 13. Fiskifør, ið fiska sambært hesi kunngerð, kunnu verða áløgd at gera kanningar av veiðuni, herundir av stødd, vekt og dygd.
Fráboðanir
§ 14. Fiskifør, sum fiska í grønlendskum sjógvi sambært hesi kunngerð, skulu senda hesar fráboðanir til Vørn samsvarandi skjali 1:
1) Fráboðan um, at fiskiskapur byrjar. Fráboðanin skal sendast, í fyrsta lagi 12 tímar og í seinasta lagi 2 tímar, áðrenn skipið kemur inn í fiskiveiðiumveldið hjá Grønlandi.
2) Veiðifráboðan hvønn dag. Veiðifráboðanin um veiðu undanfarna samdøgur skal sendast, tá fiskiskapurin fyri dagin er liðugur og í seinasta lagi kl. 12 UTC dagin eftir. Fráboðanin skal sendast, hóast eingin veiða er fingin.
3) Fráboðan um, at fiskiskapur endar. Fráboðanin skal sendast, í fyrsta lagi 8 tímar og í seinasta lagi 2 tímar, áðrenn skipið fer úr fiskiveiðiumveldi Grønlands.
Stk. 2. Fiskifør skulu somuleiðis senda grønlendskum myndugleikum fráboðanir samsvarandi teimum reglum, sum galda fyri fiskiskap í fiskiveiðiumveldinum hjá Grønlandi.
§ 15. Brot á § 10, stk. 1 og 3 og § 14 verða revsað við sekt, er ikki harðari revsing ásett eftir aðrari lóg. Á sama hátt verður tann revsaður, sum ikki fylgir boðum sambært §§ 12 ella 13.
Stk. 2. Feløg og aðrir løgfrøðiligir persónar koma undir revsiábyrgd eftir reglunum í kapitli 5 í revsilógini.
Stk. 3. Sambært § 87 í løgtingslógini kann Vørn beinanvegin taka aftur rættin til at reka vinnuligan fiskiskap, um brot er framt sambært stk. 1, um fiskað er meira enn loyvt er sambært fiskiloyvi ella sambært hesi kunngerð, ella um fiskifar ikki heldur seg til treytir ásettar í fiskiloyvinum sambært § 10, stk. 1 í hesi kunngerð. Rætturin at reka vinnuligan fiskiskap kann takast aftur upp til 4 vikur hvørja ferð.
§ 16. Henda kunngerð kemur í gildi dagin eftir, at hon er kunngjørd og fer úr gildi 31. desember 2019.
Fiskimálaráðið, 22. mai 2019
Høgni Hoydal (sign.)
landsstýrismaður
/ Rógvi Reinert (sign.)
Skjal 1
Fráboðanir til Vørn
Niðanfyri standandi fráboðanir skulu sendast Vørn í XML sniði umvegis heimasíðuna www.vorn.fo, undir “talgild móttøka”. Fiskifør, sum hava góðkent forrit umborð, kunnu senda fráboðanir um markamótið.
1) COE - Fráboðan um, at fiskiskapur byrjar. Skal sendast, í fyrsta lagi 12 tímar og í seinasta lagi 2 tímar, áðrenn skipið kemur inn í fiskiveiðiumveldi Grønlands.
Fráboðanin skal hava fylgjandi tekst:
2) CAT – Veiðifráboðan hvønn dag. Fráboðanin um veiðu undanfarna samdøgur skal sendast, tá fiskiskapurin fyri dagin er liðugur og í seinasta lagi kl. 12 UTC dagin eftir. Fráboðanin skal sendast, sjálvt um eingin veiða er fingin.
Fráboðanin skal hava fylgjandi tekst:
3) COX – Fráboðan um, at fiskiskapur endar. Skal sendast, í fyrsta lagi 8 tímar og í seinasta lagi 2 tímar, áðrenn skipið fer úr fiskiveiðiumveldi Grønlands.
Fráboðanin skal hava fylgjandi tekst:

robotstxt: allowed

filter: keep


text:
Á skránni er fyrilestur um Amazon, nú risafyritøkan í næstum kemur á danska marknaðin. Eisini verður brandingarátak fyri handilsvinnuna avdúkað
Tað verður Rúnar Reistrup, sum kemur at greiða limunum frá um Amazon, nú fyritøkan hevur sett sær fyri at styrkja sína støðu í Norðurlondum.
Handilsvinnufelagið arbeiðir í løtuni við eini verkætlan, sum hevur til endamáls at branda handilsvinnuna í mun til rekrutering av lærlingum. Kunna verður um hesa verkætlanina á tiltakinum.
Nærri kunning verður send limunum í Handilsvinnufelagnum í vikuni.
Tiltakið verður í Vinnuhúsinum mikudagin 20. februar kl. 15.00 og er fyri limir í Handilsvinnufelagnum.
Tilmelding fer fram á industry@industry.fo


text:
Eftir tað kemur ein kunning, sum greitt bendir á, at Føroya Pedagogfelag liggur meiri ella minni í stjórnarloysi, og at formaðurin als ikki skilir, hvat ið krevst, fyri at vera annar parturin í einari ósemju á arbeiðsmarknaðinum, sum hevur havt verkfall og verkbann við sær.
Torbjørn Jacobsen, borgarstjóri:
”So, so, tað er kanska, tú hevur í hvussu er sett fólk í eina øgiliga keðiliga støðu, við at ikki at geva tann løn í kanska tann dýrasta mánan í árinum, ha?” Tú, í hesum førinum, skuldi vera ella er Runavíkar kommuna, sum fekk eina ordans breiðsíðu frá Jógvani Philbrow í Útvarpinum á miðdegi í gjár. Borgarstjórin bleiv uppringdur av ÚF, men eftir nógv ár í bransjuni, og soleiðis sum Kringvarpið eftirhondini er farið at virka, leggur ein tvey og tvey saman beinanvegin, skálkurin aftanfyri oyrað veksur serliga nógv, táið tey spyrja um eina bandaða samrøðu, serliga táið ósemja valdar, og í hesum førinum skuldi hon sjálvandi klippast á skák inn í eina heimagjørda søgu við Philbrow og einum margháttligum tíðindaskrivi frá lønardeildini hjá Fíggjarmálaráðnum, um siðvenjur, sum høvuðsingrediensum.
Jógvan Philbrow kann bara takka einum einasta persóni í verðini fyri, at støðan er sum hon er, og tað er sær sjálvum. Ongum øðrum. Í hesi samrøðuni, skrivað beint av eftir útvarpssamrøðuni, eiga fólk at seta Jógvan Philbrow inn í tekstin ístaðin fyri Runavíkar kommunu. Tástani kenna tey veruleikan, sum hann er. Hann sigur:
”Fyrstu dagarnar, táið, aftan á jól, har um 27.-28., haldi eg, vit fingu tær fyrstu fráboðanirnar um, at ongin løn var komin, og var tað frá limum, sum ikki høvdu fingið pengar……..ja, tað var frá limum, sum spurdu, um tað ikki var alment, at kommunan ætlaði at gjalda, og tað hevði KAF jú fráboðað, at lønin fór at verða goldin. Táið man hevur væntað at havt eina ávísa inntøku, so kanska fer man út og keypir okkurt, sum man hevur brúk fyri, sum man kanska annars hevði roynt at hildið aftur á, hvis man visti, at man skuldi fáa pengarnar til at strekkja til tá, síðst í januar heldur, ha? So, so, tað er kanska, tú hevur í hvussu er sett fólk í eina øgiliga keðiliga støðu við ikki at geva tann løn í kanska tann dýrasta mánan í árinum, ha?………Akkurát í hesum førinum haldi eg, at tað er øgiliga smáligt, og eitt er at man ikki útbetalir lønir, men so heldur ikki at boða teimum starvsfólkunum frá, at tey fara ikki at fylgja boðum frá KAF, tað er eitt sindur óheppið og ræðuliga keðiligt hjá hesum starvsfólkum.”
Hesa svaduna skal Jógvan Philbrow venda ímóti sær sjálvum og ikki borgarstjóranum í Runavíkar kommunu. Tað er ikki mín uppgáva at halda skil á Føroya Pedagogfelag.
13. desember er tað greitt, eisini fyri Jógvani, at KAF hevur gjørt hesa staðfestingina, eftir at Philbrow hevur lýst verkfall og KAF nakað seinri lýsti verkbann:
“Viðvíkjandi lønarútgjaldingum, eftirløn o.a. Starvsfólk, sum eru fevnd av verkfalli og verkbanni hava ikki rætt til løn frá kommununum. Nevndin í Kommunala Arbeiðsgevarafelagnum hevur tikið avgerð um, at starvsfólk (leiðarar, varaleiðarar, hjálparfólk og pedagogar), sum eru fatað av verkfallinum/verkbanninum skulu hava løn samsvarandi tíðina tey eru til arbeiðis.”
Runavíkar kommuna avroknar lønirnar samsvarandi hesum beint fyri jól. Eftir tað kemur ein kunning, sum greitt bendir á, at Føroya Pedagogfelag liggur meiri ella minni í stjórnarloysi, og at formaðurin als ikki skilir, hvat ið krevst, fyri at vera annar parturin í einari ósemju á arbeiðsmarknaðinum, sum hevur havt verkfall og verkbann við sær. Tí seint seinrapartin hin 20. desember skrivar KAF m.a.: “Kommunala Arbeiðsgevarafelagið hevur fyri løtu síðani avgjørt at rinda námsfrøðingum og hjálparfólkum, sum eru rakt av verkbanni og verkfalli, fulla løn í desember. Orsøkin til hesa støðu er, at Pedagogfelagið ikki hevur umsitingarliga orku til at veita endurgjald til sínar limir í desember.”
Hetta broytir á ongan hátt niðurstøðuna frá 13. desember. Meginreglan er knæsett. Klokkuklár. Ongin, sum er fevndur av verkfalli ella verkbanni, hevur rætt til løn frá kommununum. Hendan niðurstøðan fekk okkara fulla stuðul. At onnur atlit, kenslulig kanska, sum annars eru konfliktini fullkomuliga óviðkomandi, fáa nevndina fyri KAF at saðla um beint fyri jól, er eitt heilt annað mál. Tað mest óhoyrda – kanska er tað meiri tragikomiskt enn óhoyrt – er, at KAF ynskir at vera stuðulspedagogur hjá formanni Pedagogfelagsins í lønartrætuni, tí at hann ikki megnar at stjórna sínum felag, og ikki hevur umsitingarliga orku til annað enn at tveita limunum ein túsund krónu seðil til jólakeyp í Føroya Keypssamtøku.
KAF snarar 180 stig, ger eina rættiliga metamorfosu, eftir einari viku, men broytir kortini ikki meginregluna – prinsippið. Tað fer ikki ein flís av prinsippinum. Jól, Kyndilsmessa, páskir, hvítusunna, ólavsvøka, heystfrítíð ella onnur ósaklig atlit hava onki sum helst við eina konflikt á arbeiðsmarknaðinum at gera. Vit hildu tí fast um avgerðina frá 13. desember. KAF hevur als ongar heimildir til at geva fráboðanir um útgjald úr kassanum hjá Runavíkar kommunu, og eg meti meg heldur ikki at hava hesa heimildina í hesum førinum. At læna fólki pening frá borgarum okkara. Runavíkar kommuna er ikki ein banki, men ein felagsstovnur hjá 4 túsund borgarum. Tí steðgaði lønin tann dagin fólk góvust at arbeiða. So einfalt er tað.
Í rangsnúgvingini, fyri at flyta fokus frá sínum egna maktaloysi, roynir Philbrow seg við vantandi kunning. Hetta er heldur ikki rætt. Álitisfólk og onnur hava telefoniskt fingið at vita frá umsitingini, at onki nýtt var undir sólini Runavíkar kommunu viðvíkjandi, vit hildu fast við upprunaligu niðurstøðuna hjá KAF, og hon bleiv ikki broytt. Avgerðin var mín, og ábyrgdin liggur bara og øll sum hon er á mínum herðum.
Tað er óivað trupult hjá fólki at finna útav hesum málinum, so væl sum Kringvarpið megnar at grugga tað. Ígjár tóktist tað sum, at hetta var ein ósemja ímillum Pedagogfelagið og Runavíkar kommunu. Tað er ein viðfáningur í málinum. Kjarnin, sum journalistarnir ikki hætta sær, ella ikki hava dirvi til, at fara í holt við, er Fíggjarmálaráðið. Har byrjar málið, táið fíggjarmálaráðharrin “yvirrulaði” Lønardeildina, og tók av semingsuppskotinum hjá Semingsstovninum í sjúkrasystratrætuni. Tann avgerðin loypti varg í allan arbeiðsmarknaðin, sum verður órógvaður higani til ólavsvøku, við hetta lag.
Um fíggjarmálaráðharrin eisini hevur “yvirrulað” Lønardeildina til at gjalda lønir út til fólk í verkfalli, vita vit ikki, men inni á heimasíðu Fíggjarmálaráðsins (www.fmr.fo + lønardeildin + vegleiðingar + 5. brot) stendur soleiðis skrivað um lønir – í sambandi við arbeiðssteðg samsvarandi sáttmála:
”Lønin hjá starvsfólki, sum er í arbeiðssteðgi, skal verða afturhildin fyri tíðina, arbeiðssteðgurin er.
Hetta er eisini galdandi fyri starvsfólk, sum er sjúkrameldað, í barnsburðarfarloyvi, orlov við løn ella við niðursettari løn. Goldin verða heldur ikki frítíðarløn, frítíðarískoyti og eftirlønargjald. Tá ið arbeiðssteðgurin er av, hevur arbeiðsgevarin skyldu aftur at rinda løn o.a., við teirri treyt, at setanarviðurskiftini verða tikin uppaftur.”
Lønardeildin valdi at gera tað øvuta, og kann tað hava ávirkað støðuna hjá KAF hin 20. desember. Seinri hevur Lønardeildin verið frammi við einum tíðindaskrivi, við eini til høvi uppfunnari siðvenju, og vónandi er tað Kristina Háfoss, og ikki Lønardeildin, ið hevur hildið penninum. Hetta líkist partapolitiskum spuna. Lønardeildin hjá Fíggjarmálaráðnum hevur higar til dags havt stóra tign og virðing millum manna. Álitið og legitimiteturin hava staðið á hesum, at deildin virkaði óvildug og objektiv, líkamikið hvør politiski observansurin var í ráðharrastólinum. Hendan tíðin tykist vera farin, nú er eyðsýnt, at Lønardeildin verður stjórnað eftir partapolitisku kumpassini hjá tí, sum situr á ministarataburettini. Øll vita, at Snorri Fjallsbak er organiseraður tjóðveldismaður, men tað hevur ongantíð kenst aftur í hansara arbeiði á Lønardeildina, til tað var hann alt ov professionellur sum leiðari, og kendi til fulnar sína uppgávu sum samráðingarleiðari fyri arbeiðsgevaran í lønarsamráðingum á arbeiðsmarknaðinum, líkamikið hvør flokkur annars var umboðaður í ráðharrastólinum. Hendan tíðin er tíverri farin, og tað fer at taka langa tíð til tess at byggja tað álitið uppaftur ímillum fólkið í Føroyum.
Tað eru tveir partar í eini ósemju sum hesari. Arbeiðsgevarin (kommunur og land) og fakfelagið, í hesum førinum Føroya Pedagogfelag. Slíkar ósemjur harðna dag frá degi hagartil ein semja fæst. Fari at heita á øll um at halda fokus í málinum, tvistinum ímillum tveir partar, sum í løtuni ikki eru samdir.
At Jógvan Philbrow bønliga hevur heitt á mótpartin um at gjalda limum sínum løn, tí hann ikki megnar at organisera og skipa sítt egna felag so frægt, tað fái eg onki gjørt við, og í ringasta lagi hevur hetta – ella alrahelst – longt um verkfallið/verkbannið í ein mánað.
Vónandi koma partarnir sum skjótast til eina semju, ið teir kunnu liva við, og sum ikki minst samfelagið eisini kann liva við.
Og viðvíkjandi ákærunum frá Jógvani Philbrow: Hoyr um annan – hygg um teg sjálvan. Tað hjálpir ikki uppá eina veika støðu, at tveita um seg við ósannindum eftir øðrum, serstakliga ikki, táið tey ætlaðust at raka ein mýruvong sum undirritaða í hesum málinum.
Námsfrøðingarnir í Runavíkar kommunu, og tey sum annars eru rakt av verkfalli og verkbanni í hesum døgum, eru hjartaliga vælkomin aftur í størvini, táið hendan orrustan er av. Samfelagið hevur stórliga brúk fyri tykkum, og lønin verður tá veitt sambært galdandi heimildum, sáttmálum og avtalum sum vanligt.
Adressan í málinum er framvegis Fíggjarmálaráðið. Aksel Vilhelmsson, evsti ábyrgdari, hevur telvað við svarta fólkinum. Frúgvin hevur stungið nøsina í so langt fram frammi á borðinum, eitt sindur í óðum verkum, men er nú eftir trýsti endað afturi á D8. Skákað, men ikki verri enn tað, at býtast kann upp. Alternativið er ein møðislig gongd út á ørvarendan.


text:
Undan lutakastinum til HM-endaspælið, sum verður í morgin, hava brúkararnir hjá DR Sporten stytt sær um stundir við at atkvøða um dreymabólkin hjá Danmark - ein hevur jú altíð loyvi at droyma.
Danir eru í potti 3 og kunnu tí ikki møta Ísland, Kosta Rika, Svøríki, Tunesia, Egyptaland, Senegal ella Iran í bólkaumfarinum.
Í potti 1 vilja danir helst sleppa undan londum sum Týskland, Brasilia, Portugal, Argentina, Belgia og Frakland, meðan danir í potti 2 helst vilja sleppa undan londum sum Kroatia, Ongland og Uruguay.
Í potti 4 eru danir ikki so glaðir fyri at fáa lond sum Serbia, Nigeria og Japan.
Samanumtikið er hetta dreymabólkurin hjá brúkarunum hjá DR Sporten: Russland, Peru, Danmark og Panama.
Sí meira um seedingina her
Um tú veitst okkurt, sum VP ikki veit - skriva so til vp@vp.fo


text:
Stongt 22. og 23. september
Lestrarskrivstovan og Altjóða Skrivstovan eru stongdar hósdagin 22. og fríggjadagin 23. september.
Opið er sum vanligt aftur mánadagin 26. september.
-
21.08.2019 Setrið Deildin fyri Heilsu- og Sjúkrarøktarvísindi Til lesandi Depilin fyri heilsugranskingFótbóltsvenjing sera munadygg viðgerð fyri kvinnur við prediabetesNýggj vísindalig kanning, sum Fróðskaparsetur Føroya hevur g...
-
21.08.2019 Føroyamálsdeildin Til lesandiStakgreinalestur á FøroyamálsdeildiniTil ber at søkja um upptøku á stakgreinalestri á Føroyamálsd...
-
20.08.2019 Setrið Føroyamálsdeildin Til lesandiNýggj lesandi og nýggj útbúgving byrjaðEins og aðrastaðni á Fróðskaparsetrinum byrjaðu nýggj lesand...


text:
Leygardagin 23. mars var Badmintonhøllin í Klaksvík karmur um FM í tvímansleiki hjá gentum og dreingjum og blandaðum tvímansleiki í badminton.
Kappast varð í aldursbólkunum U11 - U17.
Tilsamans vóru 69 pør meldað til kappingina - 27 í blandaðum tvímansleiki, 26 í tvímansleiki hjá dreingjum og 16 í tvímansleiki hjá gentum.
Hesi vunnu heiðursmerkini:
U11 - tvímansleikur gentur
Gull og føroyameistari: Osla Johannesen/Margreta í Buð, KBF
Silvur: Inga Guðrin Samuelsen/Noomi Rajani Færø, HBF
Bronsu: Tóra Erlandsdóttir/Tinna Pauladóttir, HBF
U11 - tvímansleikur dreingir
Gull og føroyameistari: Símun T. Sigvardsen,HBF/Kristian Jacobsen, ÍF
Silvur: Nataniel E. Holm/Heini S. Guttesen, HBF
Bronsu: Mannbjørn Ey. Mouritsen/Pætur R. Hammer, HBF
Bronsu: Baldur Apol/Jafet Rasmussen, HBF
U11 - blandaður tvímansleikur
Gull og føroyameistari: Ranja Joensen/Tóki Næs, KBF
Silvur: Margreta í Buð, KBF/Kristian Jacobsen, ÍF
Bronsu: Inga Guðrin Samuelsen/Símun T. Sigvardsen, HBF
Bronsu: Mannbjørn Ey. Mouritsen/Noomi Rajani Færø, HBF
U13 - tvímansleikur gentur
Gull og føroyameistari: Sólja J. Petersen/Marta Nesá, ÍF
Silvur: Julia Jacobsen/Fríða Magnussen, ÍF
Bronsu: Birna K. Jacobsen/Bjørg Trille Sørensen, HBF
Bronsu: Eva Jacobsen/Rebekka Eysturskarð, KBF
U13 - tvímansleikur dreingir
Gull og føroyameistari: Markus Bjarnason/Kristoffur Samuelsen, HBF
Silvur: Christian Berg Petersen/Jaspur Jacobsen, HBF
Bronsu: Tói Yngvason Guttesen/Sjúrður E. H. Eysturoy, HBF
Bronsu: Leiki Dal-Christiansen/David Syderbø, HBF
U13 - blandaður tvímansleikur
Gull og føroyameistari: Fríða Magnussen, ÍF/Kristoffur Samuelsen, HBF
Silvur: Julia Jacobsen, ÍF/Markus Bjarnason, HBF
Bronsu: Rebekka Eysturskarð, KBF/David Syderbø, HBF
Bronsu: Birna K. Jacobsen/Sjúrður E. H. Eysturoy, HBF
U15 - tvímansleikur gentur
Gull og føroyameistari: Mia Thorkildshøj/Sanna Thorkildshøj, HBF
Silvur: Ranja Joensen/Oddbjørg í Buð Justinussen, KBF
Bronsu: Miriam Hávarsá, KBF/Rakul Sørensen, ÍF
Bronsu: Erla Johannesen/Erla Jacobsen, KBF
U15 - tvímansleikur dreingir
Gull og føroyameistari: Bjarti S. Vang/Asbjørn Heide Olsen, HBF
Silvur: Dávid L. Debess/Tóki Troest, HBF
Bronsu: Zakarias Ridao Wang/Ári Isfeld, HBF
Bronsu: Leivur Joensen, KBF/Aron á Reynatrøð, ÍF
U15 - blandaður tvímansleikur
Gull og føroyameistari: Oddbjørg í Buð Justinussen, KBF/Bjarti S. Vang, HBF
Silvur: Mia Thorkildshøj/Dávid L. Debess, HBF
Bronsu: Sanna Thorkildshøj/Ári Isfeld, HBF
Bronsu: Miriam Hávarsá/Leivur Joensen, KBF
U17 - tvímansleikur gentur
Gull og føroyameistari: Lena Maria Joensen/Bjarnhild í Buð Justinussen, KBF
Silvur: Miriam í Grótinum/Adhya Nandi, HBF
U17 - tvímansleikur dreingir
Gull og føroyameistari: Rúni Øster/Ari Nandi, HBF
Silvur: Hans Elttør, KBF/Regin Gleðisheyg, ÍF
Bronsu: Tórur Paulason/Hákun T. Sigvardsen, HBF
U17 - blandaður tvímansleikur
Gull og føroyameistari: Lena Maria Joensen, KBF/Ari Nandi, HBF
Silvur: Miriam í Grótinum/Rúni Øster, HBF
Bronsu: Bjarnhild í Buð Justinussen/Hans Elttør, KBF
Um tú veitst okkurt, sum VP ikki veit - skriva so til vp@vp.fo


text:
Nýggj heimasíða skal bøta um KT-trygdina
Gjaldstovan, Føroya Tele og Føroya Politi eru farin undir nýtt samstarv um KT-trygd. Í felag hava hesi ment eina heimasíðu, ið hevur til endamáls at upplýsa og hjálpa stovnum, fyritøkum og einstaklingum í Føroyum at verja seg móti KT-álopum. Heimasíðan verður tikin í nýtslu í dag.
Fíggjarmálaráðið hevur tikið stig til samstarvið, og er hetta ein týðandi partur av ætlan landsins um einar tryggar Føroyar á internetinum. Gjaldstovan umsitur KT-trygdina í stórum parti av almenna KT- undirstøðukervinum, Føroya Tele hevur um hendi týðandi partar av øllum KT-samskiftinum inn í landið, og Føroya Politi tekur sær av málum, tá roynt verður at bróta inn í KT-skipanir og fremja onnur KT-brotsverk í Føroyum.
Nýggja heimasíðan, ið er tøk á kt-trygd.fo, savnar kunning, fráboðanir og góð ráð á einum stað, so føroyingar hava eitt álítandi stað at venda sær til viðvíkjandi KT-trygd.
Á heimasíðuni kunnu øll vera við til at styrkja um KT-trygdina í Føroyum við at boða frá vandum við KT. Fráboðanirnar verða nýttar at bøta um trygdina og styrkja miðvísa arbeiðið móti KT-álopum av øllum slagi.
Dentur verður lagdur á góð og einføld ráð, so øll kunnu verja seg móti KT-álopum.
”Brotsverkini á internetinum eru økt alsamt seinastu árini. Tá borgari ella fyritøka verða rakt av KT -brotsverkum, tekur løgreglan serliga atlit at rættartrygdini og tryggleikanum hjá viðkomandi. Í tøttum samstarvi við Gjaldstovuna og Føroya Tele raðfestir løgreglan fyribyrging, so at vitanin um tryggan atburð á internetinum verður økt. Heimasíðan skal økja tilvitskuna hjá borgarunum um trygga atferð á internetinum og vera ein fyribyrgjandi liður, sum hevur til endamáls at minka um vandan hjá borgarum og fyritøkum at verða rakt av KT-brotsverkum,” sigur Steen Nørskov, løgregluovasti í Føroyum.
Vitja heimasíðuna kt-trygd.fo og dáma Facebook-síðuna kt-trygd.
Mynd: Jan Ziskasen, stjóri á Føroya Tele, Steen Nørskov, lørgregluovasti í Føroyum, og Leif Abrahamsen, stjóri á Gjaldstovuni, tóku kt-trygd.fo alment í nýtslu í dag og eru sera spentir um samstarvið, ið skal økja KT-trygdina í Føroyum.


text:
Tað heldur KT-felagið, sum í næstum skipar fyri tiltakinum Rita1tíma. Tað er altjóða átakið Hour of Code, sum KT-felagið hevur tikið til sín, umsett til føroyskt mál og bjóðað út til fólkaskúlan. Tiltakið snýr seg í stuttum um, at allir næmingar skulu sleppa at royna at forrita. Hetta verður gjørt á stuttligan og læruríkan hátt í ein tíma.
Nær, hvar og hvat?
Ritað verður millum 3. og 9. desember 2018. Tit nýta tykkara egnu skúlastovu ella skúlans teldustovu. Tiltakið Rita1tíma eitur Hour of code á enskum, og spennir um allan heim.
Hvussu?
Far inn á www.rita.fo – Vel eitt uppgávusett og forrita. KT-felagið umsetir alt tilfarið til føroyskt.
Tað ber eisini til at forrita heima saman við børnum sínum. Vegleiðing til lærarar og foreldur er at finna her. Tað ber eisini til at skipa fyri Rita1tíma uttan teldu ella teldil!
Kapping
Í sambandi við Rita1tíma tiltakið, skipar KT-felagið fyri kapping millum allar skúlaflokkar, sum luttaka.
Tað einasta tit skulu gera fyri at luttaka er at skráseta tykkum her, og senda eina ella fleiri myndir frá tí tímanum, sum tit forrita, til KT-felagið á marius@industry.fo.
Vinningurin er ein túrur í biograf fyri allan flokkin. – Seinasta freist at senda myndir inn er fríggjadagin 14. desember. KT-felagið trekkir lut millum øll, sum senda myndir inn mánadagin 17. desember.


text:
Heiðurin fyri ársins venjara í føroyskum hondbólti er júst latin.
Hjá monnum fall valið á Jeppe Borch úr Neistanum. Neistin vann steypakappingina og fekk silvur í landskappingini. Hetta er seinastu heiðurin hjá neistavenjaranum á hesum sinni. Hann takkar fyri hesaferð í Neistanum, og skal nú starvast sum ungdómsvenjari í danska stórfelagnum GOG.
Nummar tvey gjørdist Sonni Larsen úr H71 og nummar trý gjørdist Hjalmar Klein Olsen úr VÍF
Hjá kvinnum var lætt at velja. Bárður Johannesen vendi ringda byrjan hjá Kyndli til gull í bæði steypa- og landskappingini, og fekk tí heiðurin sum ársins venjari. Nummar tvey gjørdist Hallur Danielsen úr H71 og nummar trý gjørdist Ingi Olsen úr VÍF


text:
Barnaval er útskrivað á Býarbókasavninum
Stutt tíðindi
-
22.08.19
Vallyftini eru fjølbroytt, tey snúgva seg m.a. um kelidjór, klemm, smákykt og songartíðir, og valevnini eru kend úr barnabókunum.
Nýggja plakatin við føroyska alfabetinum
Stutt tíðindi
-
02.07.19
Plakatin fæst til keyps á Býarbókasavninum fyri 25 krónur
Lestrarhøli á Býarbókasavninum í summar
Stutt tíðindi
-
12.06.19
Aftur í summar bjóðar Tórshavnar kommuna lesandi at sita á Býarbókasavninum. Lestrarhølini verða á ovastu hæddini, har lesandi kunnu sita í friði og náðum og arbeiða við uppgávum og lestri annars
Stongt hvítusunnudag og annan hvítusunnudag
Stutt tíðindi
-
07.06.19
Býarbókasavnið er stongt á hvítusunnu 9.-10. juni


text:
Økisfeløg
Valdømisfeløg eru skipað í hvørjum valdømi sær. Feløgini eru sambindingarlið limanna til stýrandi skipanir floksins.
Valdømisfeløgini virka eftir egnum lógum, sum verða sendar starvsnevndini til kunningar. Starvsnevndin kann leggja lógirnar fyri aðalstjórnina til góðkenningar. Um aðalstjórnin krevur broytingar í lógunum hjá einum valdømisfelag, kann hetta einans gerast við samtykki frá flokstinginum.
Ársaðalfundur
Ársaðalfundur í valdømisfeløgunum verður hildin í februar- ella marsmánaði. Á ársaðalfundinum velur felagið umboð til flokstingið, sí § 7, umframt ein lim og ein tiltakslim í aðalstjórnina, sí § 10.
Uppstilling til løgtingsval
Valdømisfelagið hevur ábyrgdina av at stilla upp valevni, ið eru limir í flokkinum til løgtingsval.
Uppstilling til kommunuval
Verður stillað upp politiskt til bý- ella bygdaráðsval í navni Tjóðveldis, hevur valdømisfelagið ábyrgdina av uppstillingini.


text:
Vísandi til § 14 í høvuðssáttmálanum og ásannandi at arbeiðsmynstur, sløg av arbeiði og neyðugar dygdir alsamt broytist, eru partarnir komnir ásamt um at
§ 1
Fyri handlig arbeiðir, sum ikki eru serliga nevnd í § 1 til 4 í høvuðssáttmálanum, og sum krevja venjing, eru hesi fevnd av serarbeiðara-sáttmálanum:
Hópframleiðsla av betonelementum, aluminiums- og plastvindeygum, pakkitilfari, rútaglasi, glastrevjulutum og bygningselementum.
Montering av stál-, beton- og timburelementum. Uppsetan av stilladsum. Áleggjan av takpappi og gólvbelegningi.
Forskalling við kasettuformum, uppsetan av kantsteinum og áleggjan av betonflísum, legging av kloakrørum.
Arbeiði í timburhandlum við rammusagum, høvlum, pláusagum, kantfresarum og rundsagum í samband við tilgerð av plátum og timbri til útflýggjan.
§ 2
Lønin fyri frammanfyri nevndu arbeiðir verður ásett soleiðis:
Tímaløn 1. árið – ið verður at roknað sum yrkisvenjing: Sambært § 1a
Tímaløn 2. árið og síðan – við yrkisvenjing sb. Arbeiðsgevaraváttan: Sambært § 1a + 2,06 % av tímalønini
Fastløntir serarbeiðarar við yrkisvenjing verða løntir sambært § 1a + 2,06 % av tímalønini ferðir 173,33 tímar um mánaðin.
Aldursmarkið fyri at byrja yrkisvenjing er 18 ár.


text:
Árni av Reyni
Eftir Jústinus Leivsson Eidesgaard
Árni av Reyni er ættaður úr Havn, men eftir 30 ár sum lærari í Hósvík, verður hann roknaður sum hósvíkingur ella ein, ið hoyrir Hósvík til, í hvussu er hjá teimum, sum búgva har á leiðini. Ikki soleiðis, at hann hevur búð í bygdini, hann hevur koyrt millum Havnina og Hósvík, men leitt frá fyrsta flokki og fram eftir. Árni er føddur 31 juli 1951.
-Eg komi úr einum heimi, har nógvur tónleikur var. Pápi mín, Ingálvur av Reyni, sang nógv. Vit høvdu klaver heima. Og urguna slapp eg til hjá ommu míni Kristinu, sum hevði gingið og lært at spæla urgu hjá Waagstein. Eg fekk undirvísing frá privatum, frá tí eg var heilt ungur. Vit vóru átta systkin og tey flestu spældu okkurt ljóðføri og vit sungu nógv.
-Eg var við at stovna Dupultkvartettina í Ebenezer og vit eru kendir fyri eitt serligt ljóð. Eg havi eisini spælt nógv í Ebenezer og á Zarepta. Tá íð eg fekk starv við Hósvikar skúla fall tað mær heilt natúrligt at spæla í kirkjuni í samband við skúlagudstænastur og hetta vant upp á seg og eg spældi eisini til vanligar gudstænastur. Eg var eisini við at stovna kór í Hósvík, barnakór, hetta var í 1995. Mær dámdi væl at vera við í tónleikalívinum í kirkjuni. Og so kann onkur spyrja, hvussu tað ber til, at ein úr Brøðrasamkomuni spælir í eini kirkju. Til tað havi eg bara at siga, at Gud er allastaðni, sigur hann.
-Hjá mær er neyðugt at fyrireikað meg væl og tað er nakað við sálmasanginum, sum mær dámar. Onkur djúp kensla vaknar av sálmasangi. - Orglið er tað ljóðførið, sum eftir míni hugsan ber av øllum, og kenslan er góð, tá ið eg seti meg við hetta tignarliga ljóðførið at spæla.
"Viðmerkingar kunnu sendast til Jústinus Leivsson Eidesgaard á tel. 22 31 43 ella í T-posti: justinus(at)olivant.fo”


text:
Viðtøkur
fyri
Føroya Sjómannadag
§ 1
Stovnurin
Føroya Sjómannadagur er sjálvsognarstovnur við heimstaði og høvuðssæti í Klaksvík.
§ 2
Endamál
Endamál er at at nøra og varðveita áhugan fyri fiskivinnuni á sjógvi og á landi, og at kveikja áhuga
fyri tí ið hevur við sjógvin at gera. Hetta verður gjørt uppá ein hugnaligan, gevandi og rúsfríðan
hátt, so at familjur og fólk í øllum aldursbólkum kunnu njóta gleði av hesum tiltaki.
§ 3
Aðalfundur
Aðalfundurin verður á hvørjum ári í mars mánaði. Aðalfundurin skal verða fráboðaður nevndini 14
dagar frammanundan
Um 1/3 av nevndini biður um tað, kann kallast saman til eykaaðalfundar. Eykaaðalfundurin skal
verða fráboðaður á sama hátt sum aðalfundurin.
Á aðalfundinum skal henda skrá vera:
1) Velja orðstýrara.
2) Frágreiðing frá formanninum fyri farna árið.
3) Kassameistarin leggur fram grannskoðaðan roknskap.
4) Nevndarval.
5) Val av grannskoðara
6) Eftirmeting og innkomin mál
7) Ymist
Fundarstjórin ger av í øllum ivaspurningum á fundinum. Hann kann vera nevndarlimur.
Atkvøðugreiðsla fer fram skrivliga, um ikki aðalfundurin góðkennir annan atkvøðuhátt. Atkvøðast
kann sambært fulltrú. Fundarstjórin ger av gildi hennara.
§ 4
Nevnd
Evsta vald Føroya Sjómannadagur er nevndin fyri stovnin, sum telur 10 limir.
Fyrsta nevndin verður vald av fyrireikingarnevndini av Føroya Sjómannadag í 2008.
Nevndarlimir verða valdir, og standa 3, 3 og 4 fyri vali 3. hvørt ár.
§ 5
Skipan av nevnd
Nevndin skipar seg sjálv við formanni/ kassameistara, næstformanni, skrivara.
Starvið sum limur í nevndini er ólønt.
§ 6
Tekning
Samlaða nevndin bindur stovnin í sambandi við keypssáttmálar, ognarskjøl, skuldarbrøv og onnur
bindandi skjøl.
Í øðrum førum verður stovnurin bundin av undirskrift hjá av 2 limum í nevndini í felag.
§ 7
Heftilsi
Stovnurin heftir bert fyri skyldum sínum við teimum til eina og hvørja tíð verandi ognum, sum
hoyra stovninum til.Nevndarlimir hefta ikki persónliga fyri stovnsins skyldum.
§ 8
Roknskapur
Roknskaparár stovnsins er álmanakkaárið. Fyrsta roknskaparár er frá stovnan stovnsins og til 31
desember 2008.
Roknskapurin hjá Føroya Sjómannadagur verður á hvørjum ári kannaður av góðkendum
grannskoðara, sum nevndin velur fyri eitt ár í senn.
Grannskoðarin kann ikki vera limur í nevndini.
§ 9
Upploysn
Føroya Sjómannadagur kann verða upployst, um minst 7 nevndarlimir atkvøða fyri tí.
Verður stovnurin upploystur, skulu ognir stovnsins verða lætnar Einkjugrunninum.
§ 10
Broytingar
Viðtøkurnar kunnu einans verða broyttar, um minst 7 nevndarlimir eru fyri tí.
Soleiðis góðtikin av nevndini fyri Føroya Sjómannadagur á fundi
20. nov 2009
_________________ _________________ _________________
Oliver Joensen Niclas Heri Jákupsson Magnus P. Joensen
_________________ _________________ _________________
John William Joensen Ólavur Ó. Poulsen Eyðstein Ó. Poulsen
_________________ _________________ ________________
Jakup Eydnugarð Karl Birgir Isaksen Finn Baldvinsson
_________________
Hjaltur Ó. Poulsen


text:
Elbilar
Umhugsar tú elbil?
Framtíðin er elektrisk, eingin ivi um tað, og í Føroyum eru elbilar ein upplagdur møguleiki. Stuttu frástøðurnar og lýggja veðurlagið í Føroyum merkja, at Føroyar eru serstakliga væl egnaðar til elbilar.
Umhugsar tú at fáa tær elbil, er eitt gott hugskot at seta teg inn í og taka støðu til ymisk viðurskifti, áðrenn endaliga støðan verður tikin.
- Hvussu er títt koyrimynstur?
- Koyrir tú langar teinar hvønn dag, er best við einum størri battaríið enn um túrarnir eru styttri.
- Hvat slag skal bilurin vera?
- Hvussu nógv skal/kann hann kosta?
- Hvussu nógv skal hann í mesta lagi kosta at reka?
Fyrimunir við elbili
- Tað er burðardyggari at koyra í elbili
- Bilurin er bíligur í rakstri
- Elbilurin larmar minni
Almennar løðistøðir
Í Føroyum er eitt infrakervi við almennum løðistøðum um alt landið, og í eini royndartíð hevur verið ókeypis at løða bilin á hesum løðistøðum. Henda royndartíð endar væntandi seinni í 2019.
Fyri at løða á hesum støðum er neyðugt við einum spjaldri, sum tú fært frá SEV. Spjaldrið verður útflýggjað á høvuðsskrivstovuni hjá SEV á Landavegi 92 í Havn. Yvirlit yvir løðistøðirnar sæst á heimasíðuni elbil.fo
Les meira um kostnað fyri løðing
Heimaløðistøð
Hevur tú elbil, eigur tú eisini at hava heimaløðistøð. Vit mæla ikki til at løða bilin heima uttan at hava heimaløðistøð. Hevur tú elbil, men ikki heimaløðistøð, ber til at læna eina heimaløðistøð frá SEV. Tú skrivar undir lánssáttmála við SEV, men hevur sjálv/ur ábyrgd av, at løðistøðin verður sett upp.
Løðistøðin skal setast upp av løggildum elinnleggjara og sýnast av umboði fyri SEV, áðrenn hon verður sett til.
Á heimasíðuni elbil.fo ber eisini til at fylgja við, hvussu ofta og nógv tú løðir á heimaløðistøðini.


text:
Kajak rógvarar á Raymarine QUANTUM radara.
Raymarine QUANTUM CHIRP radarin er smábáta radari í heimsklassa.
Hesin radari brúkar allar nýggjastu radar tøknu, hetta merkir m.a. at hesin radari ikki brúkar magnutrón!
Tað eru fleiri fyrimunir við QUANTUM CHIRP radarinum frá Raymarine.
Hesir radarar hava sera góð skilju evnir og síggja serliga gott smá radar mál nær við.
Henda video vísir tveir kajak rógvarar ið síggjast sera gott á radarinum, men serligu evnini at skilja stór og smá radar mál síggja vit tá hesir kajak rógvarar fara heiltt tætt framvið stóra skipinum.
Á somu video síggja vit eisini Kajak rógvarnar á FLIR M232 thermo kamera.
Vikmar hevur í løtuni tvey sera góð tilboð uppá Raymarine QUANTUM CHIRP radara.
QUANTUM CHIRP radar við AXIOM 9" skermið
QUANTUM CHIRP radar við Element 12" skermið
[youtube=http://www.youtube.com/watch?v=Lkr4dGgTORg&feature=youtu.be]


text:
Antarktis
Antarktis er meginlandið á suðurpólinum og bleiv funnið 1820. Suðurkollur er undir millumtjóða sáttmála, sum bannar londum at eiga ella gangnnýta landið.
Innihaldsyvirlit
Landafrøði[rætta | rætta wikitekst]
Suðurkollur er stórt meginland, og uttan um eru stór høv. Suðurkollur er fjarskotnasta og ómildasta land í heiminum. Oman á næstan øllum meginlandinum er tjúkkur ískappi; úti við strendurnar brotnar í heilum burtur av ískappanum - ísurin kálvar - og ovurstór ísfjøll - upp í 200 km reka til havs.
Fólkið[rætta | rætta wikitekst]
Suðurkollur er einasta meginland, har fólk ongantíð hevur búsett seg - einastu fólk, ið eru har, eru granskarar, ið granska til dømis jarðfrøðina, veðurlagið og lofthavið uppi yvir Suðurkolli.
Bara um 1200 fólk eru á Suðurkolli um veturin; um summarið eru um tríggjar ferðir so nógv fólk. Øll eru vísindafólk og granska, og 46 granskingarstøðir eru spjaddar um alt meginlandið. Øll hús eru ógvuliga væl bjálvað fyri nógva kuldanum, og nøkur eru grivin niður í ísin, har tað lívir betur, serliga í vindi. Dieselmotorar gera ravmagn til húsini, og allar støðir hava nóg mikið niður fyri av olju, mati og aðrari útgerð til í minsta lagi eitt ár, skuldi ikki verið komandi fram til teirra fyri veður.
Granskarar úr øllum heiminum koma til Suðurkoll at granska veðurlagið, jarðfrøðina og sjáldsama dýra- og plantulívið. Av elligomlum grótsløgum fæst vitan um menning jarðarinnar í jarðfrøðiligari fornøld, og mongu torusteinarnir, sum eru dotnir niður á ísin, geva granskarum upplýsingar úr rúmdini.
Vísindafólk bora niður ígjøgnum ískappan og taka kjarnan upp, soleiðis kunnu tey granska broytingar, sum hava verið, í veðurlagnum.
Myndir[rætta | rætta wikitekst]
Bothoyggj og Mount Scott vestur við antarktisku hálvoynni
Fotomynd av Antarktis tikin úr einum fylgisveini
Pingvinurnar í Antarktis hava higartil fingið frið
Ávísingar úteftir[rætta | rætta wikitekst]
- Npolar.no - Norsk polarinstitutt
- Antarctic Place-names Commission of Bulgaria
- Illustrated map of Livingston Island and Greenwich Island


text:
Í døgunum 21.-27. juli verður europeiska OL fyri ung í Baku, Aserbadjan. Á fyrsta sinni luttaka íðkarar úr Føroyum. Føroysku íðkararnir luttaka í tveimum ítróttagreinum – svimjing og judo.
Talan er um stórt frambrot fyri føroyskan ítrótt, og gevur luttøkan føroyskum íðkarum enn ein møguleika, at kappast á altjóða leikvøllum.
Íðkararnir eru teir fyrstu føroysku íðkararnir, sum luttaka til eina kapping í OL høpi undir føroyskum flaggi. Sostatt eru luttakandi íðkararnir við til, at skriva ein tíðandi part í føroyskari ítróttasøgu.
”Føroyska luttøkan í europiska OL fyri ung er eitt av úrslitinum í strembanini hjá ÍSF, at at fáa limaskap í altjóða olympisku nevndini – IOC”, sigur varaforsetin í ÍSF, Jon Hestoy.
Føroysku luttakararnir:
Judo:
Bjarni Kyrri Ólavson, Havnar Judofelag
Svimjing:
Elisabeth Erlendsdóttir, Havnar Svimjifelag
Kristina í Skála, Havnar Svimjifelag
Rebekka Trygvadóttir, Ægir
Ronja Ró í Dímun, Havnar Svimjifelag
Bartal Erlingsson Eidesgaard, Havnar Svimjifelag
Ferðleiðari á túrinum verður Finnbjørg Nattestad. Venjarar eru Petur Sigurð Johannesen, Judo og Panagiotis Christou, Svimjing,
Fakta um OL fyri ung í Baku
European Youth Olympic Festival, sum europeiska OL fyri ung verður kallað, verður í Baku, Aserbadjan frá 21. til 27. juli. Í alt kappast 3.600 ungdómar úr 50 londum, í aldrinum 14-18 ár.
Møguligt er at fáa meiri kunning um leikirnar her
Um tú veitst okkurt, sum VP ikki veit - skriva so til vp@vp.fo


text:
8. juni
8. juni er dagur 159 í árinum í tí gregorianska kalendaranum (dagur 160 um skotár). Tað eru 206 dagar eftur av árinum.
Innihaldsyvirlit
HendingarRætta
- 793 - Víkingar leypa á Northumbria í Onglandi. Hetta er roknað sum byrjanin á Skandinavisku innrásini av Onglandi.
- 1783 - Gosfjallið Laki (myndin) í Íslandi fer at goysa. Gosið varar í 8 mánaðir, og hevur við sær at 9.000 lata lív, og at 5 ára hungursneyð varar í landinum.
- 1867 - Eysturríkski keisarin Frans Josef I og Elisabeth keisaradrotning (Sissi) verða krýnd til kong og drotning í Ungarn.
- 2014 - Føroyska kvinnuflogbóltslandsliðið vinnur allar tríggjar dystirnar í EM-undankappingini fyri smátjóðir.
- 2018 - Gekkurin í Kringvarpi Føroya fer uppá 3 milliónir krónur fyri fyrstu ferð.[1]
FøðingarRætta
- 1867 - Frank Lloyd Wright, amerikanskur arkitektur (d. 1959)
- 1925 - Barbara Bush, amerikonsk forsetafrú.
- 1933 - Joan Rivers, amerikonsk sjónleikarinna (d. 2014)
- 1955 - Tim Berners-Lee, enskur KT-verkfrøðingur, stovnaði heimsvevin.
- 1976 - Lindsay Davenport, amerikonsk tennisleikarinna.
- 1977 - Kanye West, amerikanskur sangari og rappari.
- 1983 - Kim Clijsters, belgisk tennisleikarinna.
AndlátRætta
- 1845 - Andrew Jackson, amerikanskur forseti (f. 1767)
- 2018 - Anthony Bourdain, amerikanskur kokkur(f. 1956)


text:
Jostein Gaarder var føddur í 1952 í Oslo í Noregi. Hann er útbúgvin á lærda háskúlanum í Oslo innan bókmentir, idésøgu og religiónsvísindi. Hann undirvísti í tíggju ár í Bergen, men gjørdi so í 1991 av at starvast sum rithøvundur burturav.
Sum høvundur hevur hann brotið upp úr nýggjum og hevur megnað at skrivað um truplar og viðkvæmar spurningar, soleiðis at børn og ung skilja teir. Hansara bøkur eru týddar til sera mong ymisk mál, og nakrar eru týddar til føroyskt.
Tann kendasta skaldsøgan, hann hevur skrivað, er "Heimurin hjá Suffíu", sum var metsølubók í øllum heiminum í 1995. Jostein hevur fingið fleiri bókmentaligar virðislønir.


text:
Til tykkum fosturforeldur, sum eru heima við fosturbørnunum burturav, ella hava frí fyrrapartar:
Vit vilja fegin bjóða tykkum til ein hugnaligan fyrrapart hósdagin 31. januar kl. 9-11 á R.C. Effersøesgøtu 30. Vit bjóða morgunmat, og annars er onki ávíst á skránni.
Endamálið við ‘mammubólkinum’ er at skapa møguleika fyri hugna og felagsskapi millum fosturforeldur, sum eru heima við fosturbørnunum. Um áhugi er fyri hesum, kann tað vera eitt afturvendandi tiltak. Vit finna saman útav, hvussu tað kann skipast.
Tey, sum eru áhugaði í hesum, kunnu melda seg til hjá Beintu Atladóttir á tp. beintaa@bvs.fo ella tlf. 59 99 93. Freistin at melda seg til er mikudagin 30. januar kl. 12.


text:
Gerðabók
BI/sm
46. fundur
Ár 2018, mikudagin, 19. desember, kl. 10.30, varð tingfundur settur.
Ríkisumboðsmaðurin var ikki á fundi
Til viðgerðar:
1. 3. viðgerð av tingmáli nr. 63/2018: Uppskot til løgtingslóg um broyting í løgtingslóg um áseting av skatti (Ásetingarlógin)(Skattafrítt upp til 150.000 kr. at langtíðar útleiga til bústað)
Broytingaruppskot frá Ruth Vang, Paula T. Petersen, Kristini Michelsen og Helenu Dam á Neystabø samtykt 17-0-15
Uppskotið, sum samtykt við 2. Viðgerð og soleiðis broytt, samtykt 31-0-1
Málið avgreitt
2. 3. viðgerð av tingmáli nr. 46/2018: Uppskot til løgtingslóg um broyting í løgtingslóg um meirvirðisgjald (Meirvirðisgjaldslógin) (leigubilar og leingjan av freist)
Uppskot frá Kristini Michelsen, um at beina málið aftur í nevnd samtykt 32-1-0
3. 3. viðgerð av tingmáli nr. 14/2018: Uppskot til løgtingslóg um broyting í løgtingslóg um familjuískoyti (Hækkað inntøkumørk, stuðul til lægri mótrokning)
Uppskot frá Jørgeni Niclasen, um at beina málið aftur í nevnd fall 11-0-21
Broytingaruppskot frá Katrini Kallsberg, Djóna Nolsøe Joensen, Óluvu Klettskarð, Sonju Jógvansdóttir og Jenisi av Rana samtykt 22-0-11
Uppskotið, sum samtykt við 2. viðgerð og soleiðis broytt, samtykt 23-0-10
Málið avgreitt
4. 3. viðgerð av tingmáli nr. 34/2018: Uppskot til løgtingslóg um at einskilja P/F Postverk Føroya
Uppskotið, sum samtykt við 2. viðgerð, endaliga samtykt 24-2-2
Málið avgreitt
5. 2. viðgerð av tingmáli nr. 54/2018: Uppskot til løgtingslóg um broyting í løgtingslóg um Toll-og Skattafyrisiting (leingja fyrningarfreistina í málum um transfer pricing)
Uppskotið samtykt 32-0-0
Uppskotið fer soleiðis samtykt til 3. viðgerð
6. 2. viðgerð av tingmáli nr. 76/2018: Uppskot til løgtingslóg um at seta í gildi ásetingarnar í tvískattasáttmála millum tey norðurlendsku londini frá 23. september 1996 (Dagføring av sáttmálanum við atliti at BEPS og linking)
Uppskotið samtykt 18-0-15
Uppskotið fer soleiðis samtykt til 3. viðgerð
7. 2. viðgerð av tingmáli nr.65/2018: Uppskot til løgtingslóg um broyting í løgtingslóg um landsskatt og kommunuskatt (Skattalógin) (Skattligt hall, skjalprógv, transfer-pricing, frágreiðing landanna millum o.a.)
Broytingaruppskot frá samdari Fíggjarnevnd samtykt 33-0-0
Uppskotið soleiðis broytt samtykt 33-0-0
Uppskotið fer soleiðis samtykt til 3. viðgerð
Tingmálini nr. 54, 76 og 65/2018 vóru viðgjørd undir einum
8. 2. viðgerð av tingmáli nr. 67/2018: Uppskot til løgtingslóg um broyting í løgtingslóg um skatting av kapitalvinningi (Kapitalvinningsskattalógin) (Reglur um vinningsbýti, samskatting, realkreditlán, skattligt hall, meting av inntøku og sektir o.a.)
Broytingaruppskot frá samdari Fíggjarnevnd samtykt 32-0-0
Uppskotið soleiðis broytt samtykt 32-0-0
Uppskotið fer soleiðis samtykt til 3. viðgerð
9. 2. viðgerð av tingmáli nr. 73/2018: Uppskot til løgtingslóg um broyting í løgtingslóg um landsjørð.
Broytingaruppskot frá samdari Vinnunevnd samtykt 31-0-0
Uppskotið soleiðis broytt samtykt 30-0-1
Uppskotið fer soleiðis samtykt til 3. viðgerð
10. 2. viðgerð av tingmáli nr. 82/2018: Uppskot til løgtingslóg um broyting í løgtingslóg um fyrisiting av sjófeingi (Leingjan av fiskidagaskipan fyri 2019)
Uppskotið samtykt 33-0-0
Uppskotið fer soleiðis samtykt til 3. viðgerð
11. 2. viðgerð av tingmáli nr. 53/2018: Uppskot til løgtingslóg um broyting í løgtingslóg um sjófeingi (Útseta kvotuskipan til 1. januar 2020)
Broytingaruppskot frá samdari Vinnunevnd samtykt 33-0-0
Uppskotið soleiðis broytt samtykt 33-0-0
Uppskotið fer soleiðis samtykt til 3. viðgerð
12. 2. viðgerð av tingmáli nr. 72/2018: Uppskot til løgtingslóg um broyting í løgtingslóg um fyrisiting av sjófeingi (Strika kvotuskipan og seta inn fiskidagaskipan fyri botnfisk í føroyskum sjógvi)
Broytingaruppskot frá meirilutanum í Vinnunevndini fall 13-0-20
Uppskotið fall 15-0-18
Málið avgreitt
13. Framløga
Formaðurin boðaði frá at Fíggjarnevndin hevur lagt fram álit ll í tingmáli nr. 46/2018: Uppskot til løgtingslóg um broyting í løgtingslóg um meirvirðisgjald (Meirvirðisgjaldslógin) (leigubilar og leingjan av freist)
Tikið av skrá:
3. viðgerð av tingmáli nr. 47/2018: Uppskot løgtingsfíggjarlóg fyri fíggjarárið 2019
Tikið aftur:
Formaðurin boðaði frá, at broytingaruppskotini til 3. viðgerð eru tikin aftur, uppá fyrispurning frá formanninum, sambært § 55, stk. 3 í tingskipanini tók ongin málini uppaftur.
Formaðurin boðaði eisini frá at Kristina Háfoss, landsstýrismaður, tekur aftur løgtingsmál nr. 80/2018: Uppskot til eykajáttanarløgtingslóg fyri november 2018.
Uppá fyrispurning frá formanninum, sambært § 55, stk. 3 í tingskipanini tók ongin málini uppaftur.
Frávik:
Formaðurin las skriv frá tingmonnum Jógvani á Lakjuni, Magna Laksáfoss, Jónleifi Johannesen, Jenisi av Rana, Annitu á Fríðriksmør og Jørgeni Niclasen, um at víkja frá tíðafreisitini sambært § 85 í tingskipanini á øllum viðgerðarstigum í løgtingsmáli nr. 87/2018: Uppskot til samtyktar um at siga upp Hoyvíkssáttmálan
Samtykt 27-0-6
Formaðurin setti næsta fund at verða mikudagin, 19. desember 2018, kl. 16.30, við hesi dagsskrá:
1. Framhaldandi 3. viðgerð av tingmáli nr. 46/2018: Uppskot til løgtingslóg um broyting í løgtingslóg um meirvirðisgjald (Meirvirðisgjaldslógin) (leigubilar og leingjan av freist)
2. 3. viðgerð av tingmáli nr. 54/2018: Uppskot til løgtingslóg um broyting í løgtingslóg um Toll-og Skattafyrisiting (leingja fyrningarfreistina í málum um transfer pricing)
3. 3. viðgerð av tingmáli nr. 76/2018: Uppskot til løgtingslóg um at seta í gildi ásetingarnar í tvískattasáttmála millum tey norðurlendsku londini frá 23. september 1996 (Dagføring av sáttmálanum við atliti at BEPS og linking)
4. 3. viðgerð av tingmáli nr. 65/2018: Uppskot til løgtingslóg um broyting í løgtingslóg um landsskatt og kommunuskatt (Skattalógin) (Skattligt hall, skjalprógv, transfer-pricing, frágreiðing landanna millum o.a.)
5. 3. viðgerð av tingmáli nr. 67/2018: Uppskot til løgtingslóg um broyting í løgtingslóg um skatting av kapitalvinningi (Kapitalvinningsskattalógin) (Reglur um vinningsbýti, samskatting, realkreditlán, skattligt hall, meting av inntøku og sektir o.a.)
6. 3. viðgerð av tingmáli nr. 73/2018: Uppskot til løgtingslóg um broyting í løgtingslóg um landsjørð.
7. 3. viðgerð av tingmáli nr. 82/2018: Uppskot til løgtingslóg um broyting í løgtingslóg um fyrisiting av sjófeingi (Leingjan av fiskidagaskipan fyri 2019)
8. 3. viðgerð av tingmáli nr. 53/2018: Uppskot til løgtingslóg um broyting í løgtingslóg um sjófeingi (Útseta kvotuskipan til 1. januar 2020)
9. 3. viðgerð av tingmáli nr. 47/2018: Uppskot løgtingsfíggjarlóg fyri fíggjarárið 2019
10. 2. viðgerð av tingmáli nr. 87/2018: Uppskot til samtyktar um at siga upp Hoyvíkssáttmálan
11. Framløga
Fundur lokin kl. 15.31
Páll á Reynatúgvu
løgtingsformaður
/Beinta Isaksen
skrivari


text:
Fólk vakna við kaldan dreym tá Eysturoyartunnilin letur upp
Politikkur04-08-2019 - 14:03 - Jóanis Albert Nielsen
Vanliga ferðslan er nógv økt seinnu árini. Og hetta merkist eisini á eystara armi á Skálafjørðinum. Eftir at Eysturoyartunnilini er tikin í brúk um eitt ár ella so, fer øll ferðsla til og frá Norðoyggjum, Leirvík, Fuglafirði og Gøtu at ganga ígjøgnum økið frá Søldafirði til Runavík.
Hervið fer ferðslan at økjast munandi - onkur væntar at ferðslan gjøgnum økið verður dupult so nógv sum í dag.
Innkomuvegurin er ein týdningarmikil partur av Eysturoyartunnlinum, sum liggur í einum 100% almennum partafelagi. Tað kann ikki bíðast í fýra ár at fáa eina loysn á innkomuvegnum - sum tilfeldi var í Leirvík.
Tá løgtingið í 2014 einmalt samtykti, at farast skuldi undir verkætlanirnar Eysturoyartunnil og Sandoyartunnil, samtykti løgtingið samstundis at “Landsverk undir ábyrgd mótvegis landsstýrismanninum, skal góðkenna tunnilsverkætlanirnar, herundir vegagerð og tunnilsgerð, áðrenn tunnilsarbeiði verður sett í verk”.
Verkætlanin er sum kunnugt væl ávegis, men ongin loysn er funnin á innkomuvegnum til og úr Runavíkini. Landið má tí beinanvegin taka ein størri leiklut at fremja henda innkomuveg.
Tá løgingið fór til hús fyri trimum mánaðum síðani, hvarv øll vón um at fáa ein leist til innkomuveg í hesum valskeiðnum.
Vestaru megin er ein loysn funnin, og i 2016 hava Tórshavnar Kommuna og Samferðslumálaráðið undirskrivað eina avtalu um innkomuvegin til Tórshavn. Henda avtala gongur út uppá, at Landið rindar 69% av kostnaðinum, Tórshavnar Kommuna 15% og Tunnilsfelagið 16%.
Hóast vit fleiri ferðir hava hoyrt Runavíkar Kommunu verið frammi, og víst á týdningin av at fáa gjørt okkurt munagott, samstundis sum fylgjandi landsstýrifólk í Samferðsluráðnum hava verið í miðlunum um málið, eru innkomuvegurin ikki nærri eini loysn.
Støðan er ikki haldbar og í veruleikanum er mann ikki greiður yvir, hvussu stórur trupulleikin verður, tá tunnilin opnar um eitt gott ár. Longu í dag er trupult at fáa ferðsluna at glíða gjøgnum høvuðsvegin á eystara armi á Skálafjørðinum.
At føra ferðsluna gjøgnum høvuðsvegin á Glyvrum, Saltangará og Runavík er ikki nøkur loysn. Tá loysnin er vánalig, so fær tunnilsverkætlanin ikki tað virði sum annars kundi verðið. Vandi er fyri, at tað verður so trupult at koyra hesa leiðina, at alternativ koyring verður brúkt. So er lítið vunnið í mun til umhvørvi, slit á bilar og sparda tíð, um meginparturin fer at koyra 20 km inn á Strendur. Og at bíða eftir tunnli úr Gøtudali og inn í Skálafjørð kann taka 10-15 ár, við teimum raðfestingum sum eru gjørdar.
Eg vænti, at fólk vakna við kaldan dreym tá tunnilin opnar. Tá verður ruðuleiki. Vónirnar eru stórar til tunnilin letur upp, men tað má ikki skugga fyri viti og skili í sambandi við innkomuvegin, so hesin verður “gloymdur”.
Tí hevur tað skund at fáa eina loysn, og eitt nýtt Landsstýri hevur sum eina av fyrstu uppgávunum at finna ein leist fyri innkomuvegin, saman við Runavíkar Kommunu og Tunnilsfelagnum.
Fyrst má finnast útav hvussu verkætlanin skal síggja út. Fleiri uppskot hava verið frammi í almenna rúminum, men tey hava sínar fyrimunir og vansar - og ikki minst er kostnaður ymiskur.
Tá greiða er fingin á verkætlanini og kostnaði, er eftir at finna eitt býti fyri gjald av verkætlanini.
Og hvat er meira natúrligt enn, at býtið verður tað sama sum vestanfyri.
Bjartur Nolsøe, valevni fyri Fólkaflokkin til løgtingsvalið


text:
Royndir eru tøkar í viku 48 í 8.-9.-10. flokki í lærugreinunum: føroyskum, donskum, enskum og støddfrøði.
Undanfarin ár hava ávísir skúlar ikki ynskt at fylgja tíðarkarmunum, sum eru lagdir fyri 8. flokk. Hetta er sjálvandi møguligt. Men vit hava læst royndirnar í viku 48 soleiðis, at annaðhvørt tekur 8. flokkur royndirnar eftir tíðarkørmunum í viku 48, ella má 8. flokkur taka royndina vikuna eftir til dømis. Hetta er gjørt fyri at tryggja skipanina, so hon megnar ferðsluna um netið!
Jólaroyndirnar eru tøkar til og við viku 50.


text:
NORDREGIO, sum er altjóða granskingardepil fyri regionalari menning og tilrættislegging, hevur útgivið nýggja frágreiðing um støðuna hjá viðbreknum og marginaliseraðum ungdómi í Norðlendska útjaðaranum.
- Frágreiðingin hyggur serliga at høvuðsorsøkunum til landafrøðiliga ójavnan hjá ungfólki í Norðurlondum í mun til fráfall í skúlanum, ungdómsarbeiðsloysi og sokallaðan NEET-ungdóm (“not in education, employment or training”), skrivar Fróðskaparsetur Føroya á síni heimasíðu.
Millum høvundarnir eru Firouz Gaini, sum er granskari á Søgu- og samfelagsdeildini, og hevur skrivað um føroyska ungdómin í mun til arbeiðsloysi og útbúgving.
- Verkætlanin vísir á, at tað er umráðandi at virka fyri at sosialari burðardygd í mun til regionala menning. Verkætlanin knýtir seg at fjórða ST heimsmáli um burðardygga menning á tann hátt, at hon talar fyri, at tey ungu skulu hava ein týðandi leiklut í arbeiðinum fyri at røkka málinum. Tey eiga at hava atgongd til stóru avgerðirnar, sum skapa framtíðina, verður sagt.
Verkætlanin arbeiðir við spurningum, sum Nordic Arctic Working Group 2013-2017 ynskti at fáa greiði á. Eisini Nordic Co-Operation Programme for Regional Development and Planning hevur saknað nýggja vitan um ungdóm og marginalisering í Norðurlondum.


text:
Atlantsflog útflýggjaði eisini ótollaðar vørur
Á Perluflogi: Hetta hendi bæði í 2011 og í 2015, men hevur enn ikki fingið avleiðingar fyri nakran ávísan persón. Men í blaðgoymslu okkara frá 1982, finna vit dømir um tá føroysk skipafeløg fingu bøtur uppá kr. 270 túsund, fyri brot á tolllógina.
Dan Klein, journalistur,
lýsir og greinar
Seinast lagt á netið: 19.10.2015 - 09:28
Nú hava føroysku KvF´journalistarnir, saman við Sveini Tróndarsyni, aftur verið í rættinum fyri at hava ærumeitt Jørgen Niclasen, í fleiri umførum, og vit kunnu siga, at júst hetta gjørdi sítt til, at samgongan vann valið.
Tað, sum ger hetta mál so álvarsamt, er, at málið longu verður avgreitt, tá Skipafelagið fær ábyrgdina fyri at hava útflýggjað vørur úr goymsluni, sum Skat ikki metir eru tollavgreiddar, meðan fyritøkan hjá pápa Jørgen, av góðum orsøkum kundi siga seg vera í góðari trúgv.
Fútin avger tí ikki at reisa ákæru í móti Jørgen Niclasen. Paradoksið her er, at KvF´journalistarnir fingið hetta skjalprógvað við innlitsbønini, tá greinar úr Oyggjatíðindum komu siglandi niður í føvningin hjá øllum journalistunum, sum so aftur skerpar støðuna um, at Jørgen Niclasen er ærumeiddur.
Men, sum tað hevur verið frammi í fleiri umførum, so var tað ikki óvanlig støða tá, at vørur vóru latnar úr goymslunum uttan at vera tollavgreiddar. Fyritøkur kundu hava tollgreditt, ella fingu vørurnar út uttan at betala tollin.
Úr rúgvuni kunnu vit síggja, at Oyggjatíðindi skrivaði um hetta fríggjadagin, 9. juli 1982.
Yvirskriftin var: Føroysk skipafeløg fingu 270.000 kr. í bót. Her var undirteksturin: útlevera ofta vørur uttan at tollurin er goldin.
Í greinini stendur, at tað kemur í heilum fyri, at føroysku reiðaríini útlevera vørur til kundarnar hjá sær, uttan at tolllur er goldin frammanundan, og so verður eitt mál hjá Star Schipping nevnt, sum tá liggur í rættinum til avgreiðslu.
Gjaldstovan verður endurgivin fyri at siga, at Star Schipping síðani 1979, hevur leverað vørur fyri millióna upphæddir út, uttan at tær eru tollavgreiddar fyrst.
Langt verður aftrat, at talan er ikki um smávegis tøl.
Gjaldstovan grundgevur víðari í 1982, at landskassin hevur onga trygd fyri, at tollurin verður goldin, og talan kann vera um vørur til eina ella aðra fyritøku, og so verður nevnt, at fyritøkur kunnu fara á heysin.
Men í greinini verður eisini víst til, at Gjaldstovan í 1978, byrjaði at geva reiðaríunum bót fyri hetta ólógliga virksemi, og síðani hava øll fingið tríggjar bøtur í part.
Gjaldstovan hevur bara eitt sokallað mynsturfelag. Talan er um DFDS, sum Gjaldstovan sigur bert fáir slíkir trupulleikar eru av.
Skipafelagið hevði tá, fram til 9. juli 1982, fingið bøtur uppá 10, 20 og kr. 40.000,00.
Trader Line hevði í sama tíðarskeiði fingið bøtur uppá 20, og kr. 30.000,00.
Strandferðslan fekk bøtur fyri 20, 30 og kr. 40.000,00,
Lagt varð aftrat, at allar bøturnar vóru góðkendar av feløgunum.
Í greinini verður eisini upplýst, at síðani hesar bøtur eru givnar feløgunum, eru viðurskiftini batnað anakað, men so leggur Gjaldstovan aftrat, at skjótt er, at reiðaríini byrja at sløsa aftur.
Síðani skrivaði blaðið um ”tollgøluna”, har Skattavaldið royndi at draga Jørgen Niclasen til ábyrgd fyri nakað, Skattavaldið stutt frammanundan, hevði álagt Skipafelagið Føroyar at bøta fyri. Men har var onki grundarlag, avgjørdi táverandi fútin.
Men lat okkum hyggja eftir hvussu støðan í dag er.
Oyggjatíðindi hevur fingið atgongd til innlit í skjalatilfar, sum prógvar, at støðan við at útflýggja ótollaðar vørur, hevur enn sítt egna lív, men her blandar Einglapressan seg ikki uppí.
Biðið varð um innlit í rykkjarar til Atlantic Airways fyri vørur, sum felagið hevur útflýggjað uttan at tollavgreiða.
Men hetta kundi ikki lata seg gera, og so fekk innlitsumsøkjarin annars eina frágreiðing:
Stutt kunnu vit siga, at av tí at Atlantic Airways er skrásett sum flutningsvirki og ikki sum speditørur, so tollavgreiðir felagið ikki vøru yvirhøvur.
Av tí sama eru eingir rykkjarar at geva innlit í, og vit kunnu tískil ikki ganga innlitsáheitan tíni á møti. Tó kunnu vit upplýsa, at í sambandi við innlitsáheitanina, hava vit gjørt ein lista yvir vørur í tíðarskeiðnum 1. januar 2000 til 1. oktober 2015, sum Atlantic Airways hevur útflýggjað og sum ikki eru tollavgreiddar.
Talan er um 3 ymiskar sendingar, sum eru komnar til landi tann 28. mars 2011, tann 9. juli 2015 og tann 24. september 2015, sum sambært skipanini hjá TAKS eru útflýggjaðar, hóast tær ikki eru tollavgreiddar, skrivar Taks í teldubrævinum, sum er dagfest 13. Oktober 2015, og sum vit helst fara at hoyra meira um seinni.
Her er sostatt talan um, at Atlantsflog, brýtur inn í vørugoymslu, sum felagið als ikki hevur heimild til, og útflýggjar ótollaðar vørur. Her brýtur felagið sostatt tollllógina, meðan Magni Arge, sum í dag er fólkatingslimur, var stjóri í felagnum, sum tað sæst, brýtur felagið eisini lógina aftaná, at táverandi stjórin er koyrdur úr starvinum.
Atlantsflog útflýggjaði eisini ótollaðar vørur, men hetta hevur verið í einari tíð, tá felagið, sambært KvF, betalti seg til positiva umtalu!?
-----
Tá ið Oyggjatíðindi kom inn á banan fleiri ár aftaná, slepti Taks skuldsetingini, ella kravinum, við "hentleikaumberingini": - Kravið verður slept í móti flogfelagnum, tí talan var um ein "feil".
Tann greinin er eisini í goymsluni.


text:
Tórshavnar kommuna er best rikna kommuna í landinum. Fólkatalið økist og inntøkurnar vaksa, tí vit hava eitt virkið vinnulív, góðan trivnað og fjøltáttað tilboð.
Fleiri valevni ivast, hvussu vit skulu fíggja komandi íløgur.
Men peningur er avsettur til øll tey stóru átøkini, sum skulu fr... Les meira Tað stendur væl til í Tórshavnar kommunu
Tórshavnar kommuna er best rikna kommuna í landinum. Fólkatalið økist og inntøkurnar vaksa, tí vit hava eitt virkið vinnulív, góðan trivnað og fjøltáttað tilboð.


text:
Róland Toftum setti fyri løtu síðani stórt nýtt føroyskt met í 50 metra bringusvimjing á langgeil, tá ið hann í innleiðandi riðlunum á Danish Open 2017 svam teinin uppá 29,50 sekund. Hann átti sjálvur føroyska metið á 29,81 sekund, frá Danish Open í fjør. Róland svimur fyri Suðuroyar Svimjifelag.
Róland Toftum setti í morgun nýtt føroyskt met í 100 metra bringusvimjing á langgeil, tá ið hann í innleiðandi riðlunum á Danish Open 2017 svam teinin við tíðini 1:06.24. Pál Joensen átti metið á 1:06.40, frá Bergen Swim Festival í 2015. Róland svimur fyri Suðuroyar Svimjifelag.
Her eru úrslitalistar og -fílur frá svimjistevnuni í Gundadali, nú í vikuskiftinum, sum Havnar Svimjifelag skipaði fyri. Ein stevna har serliga Róland Toftum stóð fyri yvirskriftunum, við at seta juniormet bæði leygardag og sunnudag.
Róland Toftum úr Suðuroyar Svimjifelag setti í dag stórt nýtt føroyskt juniormet í 100 metra bringusvimjing á stuttgeil, tá ið hann á HS-stevnuni í Gundadali svam teinin uppá 1:03.43. Hann átti sjálvur føroyska juniormetið á 1:04.10, frá JM/MU í apríl mánaða, og skar soleiðis væl meira enn eitt hálvt sekund av metinum. Pál Joensen eigur føroyska metið á 1:02.80, frá tá ið hann vann silvur á Oyggjaleikum á Jersey í 2015, og fór triðjaplássið tá til manbúgvan Guy Davies á 1:03.69.
Svimjiárið 2016/2017 byrjaði av sonnum við einum braki her heima, tá ið ungi vágbingurin Róland Toftum úr Suðuroyar Svimjifelag í morgun setti stórt nýtt føroyskt juniormet, við at svimja 50 metra bringusvimjing uppá 29.00 sekund. Hetta á svimjistevnu í Gundadali sum Havnar Svimjifelag skipar fyri.


text:
Ræstkjøtaburgarin er vorðin landskendur og longu áðrenn hann kom í miðlarnar var long bíðirøð i Saksun eftir at royna hann. Ruben Busk, sum eigur og rekur Streetfood, hevði aldrin droymt um at tað fór at ganga so væl at selja burgaran.
- Hetta her gekk nógv betri enn væntað. Hetta byrjaði sum ein lítil verkætlan, har eg bara ynskti at selja eitt sindur av kaffi og okkurt lætt, og so eisini at selja ein góðan burgara, sigur Ruben Busk.
Hóast burgarin hevur fingið nógva umtalu eftir at Heilsufrøðiliga Starvsstovan steðgaði søluni at ræstkjøtabugaranum, so hevði Streetfood úr at gera frammanundan.
- Longu áðrenn alla umtalu, var eitt kvøld í Saksun, har bíðirøð var til at keypa burgara í tríggjar tímar, sigur Ruben Busk.
Hóast at útselt varð týsdagin, so er tað ikki mongdin, sum er avbjóðingin hjá Streetfood. Størsta avbjóðingin er at klára at fylgja við, tí at har er ikki pláss fyri so nógvum starvsfólkum í vogninum. Harafturat hevur Ruben Busk nokk at gera við hinari fyritøkuni, har hann er bookaður fleiri vikuskiftið fram. Tá verður eisini torført at gera nakað við fyrispurningarnar um at fáa vognin á ymsikar stevnur og til ymisk tiltøk.
Nú fyrireikar Ruben Busk seg til Ólavsøkuna, har vognurin hjá Streetfood fer at standa á parkeringsøkinum ímillum City Burger og Basecamp.
- Eg veit ikki heilt hvussu nógv vit skulu gera klárt til á ólavsøku. Tað er ein avbjóðing, tí at vit vilja ikki bara gera eina rúgvu av burgarum. Góðskan skal eisini verða tann sama, sum tá vit selja í Saksun. Men vit kunnu ikki bara stúgva fleiri fólk inn í vognin, so tað verður ein avbjóðing hvussu vit fáa bjóða eina góða tænastu á ólavsøku, sigur Ruben Busk at enda.


text:
Fyrstu ferð eg alment sýndi áhuga fyri politikki var í 2016, tá eg stillaði upp til býráðsvalið á uttanflokkalista í Tórshavnar kommunu. Eg var sera væl nøgd við undirtøkuna, eg fekk, og gevur hetta mær áræði at bjóða meg fram aftur, hesa ferð til løgtingsval.
Míni hjartamál eru:
· Rætturin til lívið hjá øllum óføddum
· Skúlamál
· At fáa gjøgnumskygni á pensjónsøkinum
· Liviligari umstøður fyri okkara eldru
· Góðar karmar fyri vinnuna
· Burðardyggar orkuloysnir
· Lægri avgjøld og eykaskattir, so sum kringvarpsgjald og vegskatt
· Prístalsjavnan inn aftur í lønarsáttmálarnar
Hví Miðflokkin?
Tí kristna lívsáskoðanin er besta grundarlagið fyri einstaklingin og samfelagið, og vit hava bestu loysnirnar.
Farna valskeið eru samfelagsligar broytingar framdar, ið ikki eru landi og fólki at frama. Tískil síggi eg tørvin á at bjóða meg fram sum málgagn vegna veljarar, ið hugsa sum eg, at okkum tørvar at leggja á annan bógv.
Sjálvsagdur rættur til lívið
Frammarlaga í mínum huga er at verja rættin til lívið hjá øllum óføddum. Hesi, ið ikki enn hava eina rødd, skulu tryggjast rættin til lívið og til sjálvi at kunna tala sína søk. Hvør kann annara vegna avgera, at lívið ikki er ella verður virðiligt at liva? Hetta er ein útsøgn, sum stundum verður brúkt sum orsøk til fosturtøku. Og hvussu kunnu vit sammeta týning av mannalívi við hetta at taka fugl ella seyð? Hetta er snøgt sagt als ikki sambæriligt og sera óvirðiligt fyri eina sokallaða framkomna tjóð, at slíkt kemur fyri. Vit, sum í dag hava eina rødd at gera vart við okkara meining, hava henda framíhjárætt, júst tí vit fingu høvi at verða fødd.
Landspolitikk á breddan
Eg fari at virka fyri skynsomum raðfestingum í landsbúskapinum. Ein aktivur fíggjarpolitikkur inniber neyva stýring av íløgum. Hetta til tess at búskaparliga javna út ávirkanina av góðum og vánaligum tíðum, soleiðis at liviligt verður, bæði tá viðgongd og mótgongd er fíggjarbúskaparliga. Í upphitaðari tíð, sum er nú, eigur landið at hava neyva stýring og eftirlit við íløgum, so niðurlagingin ikki verður ov ógvislig, tá ferðin á búskaparvøkstrinum gerst minni. Tað er sera umráðandi, at landspolitikkur verður førdur aftur, tí seinnu árini hevur nevniliga alt ov nógvur lokalpolitikkur verið førdur. Eg vil virka fyri landspolitikki, ið verður øllum Føroya fólki at frama.
Tí bjóði eg meg fram sum valevni hjá Miðflokkinum og hevði verið takksom at fingið tína atkvøðu.
Gongur tú við hesum somu hjartamálum fyri land og fólk okkara – so set kross við Miðflokkin ella eitt av valevnum hansara!


text:
KATA kemur á HeiMA við kvinnukórsangi Read more Lena kemur við síni inniligu rødd á HeiMA
Hvat passar betri í Nólsoyarheimum, enn harmoniskar røddir sum syngja uttan elektriska hjálp? Vokalbólkurin KATA kemur at syngja á HeiMA páskaaftan 20. apríl. Kvinnurnar í bólkinum sum koma á HeiMA eru Eyð Steinbjørnsdóttir, Guðrið Hansdóttir, Arnfríð Lützen og Unn Paturson. Tær eru allar kendar hvør sær frá tónleikapallinum, men hava funnið saman í bólkinum KATA. […]
Read more Ranchus – frá smáttu til HeiMA
The Early House avloysir Lenu Anderssen —Lena Anderssen kenna tey flestu sum songkvinnu, tekstskrivara og tónasmið. Tey sum hava sæð hana á palli vita at hon er fantastisk á palli. Nú kemur hon at spæla á HeiMA páskaaftan 20. apríl í Nólsoyarheimum. Hennara inniliga rødd nemur við hjartað hjá mongum, tá hon syngur sínar sangir. […]
Read more Signar kemur at spæla á HeiMA
Ranchus er bólkur mannaður av fýra havnamonnum, ið møttust til fyrstu venjing í einari hyttu í haganum á Ternuryggi. Smáttan er síðani niðurbrend. Vanliga spæla teir heldur heldur larmandi rokk konsertir. Í 2014 gav bólkurin út fløguna ”Feeling Like A Caged Lion Pacing Behind One Way Glass”, og í 2017 kom sjey-tumma pláta ”Eat Silk” […]
Read more
Páskaaftan bjóða nólsoyingar aftur heim í stovurnar til góðan akustiskan tónleik. HeiMA-festivalurin er við at vera klárur, og vit kunnu í dag avdúka tann fyrsta tónleikaran av til samans tíggju, sum fara spæla í Nólsoyar-heimunum. Hvørt føroyskt mannsbarn kennir Signar í Homrum. Harumframt, eru løg og tekstir hansara sera vælumtóktir okkara millum. Hann hevur í […]


text:
Dagligu fíggjarviðurskiftini
Børn eru ein stór gáva og gleði, men tey ávirka eisini pengapungin hjá foreldrunum. Tað kann vera rættiliga ymiskt, hvussu nógvan pening foreldur brúka til børnini. Tað veldst m.a. um, hvar tú býrt, inntøkuviðurskifti og áhugamál.
Við eini fíggjarætlan fært tú eitt gott yvirlit yvir allar inntøkur og útreiðslur, og tú sært - svart upp á hvítt - hvussu nógv tú hevur at brúka hvønn mánað.
Visti tú...?
Sum tummilsregla skal ein familja við 2 vaksnum og 2 børnum hava 15.000 kr./mð. til mat, klæðir, ferðir o.a., tá allar fastar útreiðslur eru goldnar. Føstu útreiðslurnar eru m.a. bústaðarlán, billán, hiti, tryggingar, ansingarpláss, telefon og internet.
So hvørt sum børnini mennast og vaksa, broytist gerandisdagurin og tørvurin hjá familjuni eisini. Tað setur nýggj krøv til peningaviðurskifti, tryggingar, samansparing o.a. Møguliga verður eisini tørvur á einum nýggjum og størri bústaði ella nýggjum bili við plássi til barnavogn og barnastól.
Tað er ein fyrimunur at spara saman, so tú hevur pening tøkan til óvæntaðar útreiðslur, um t.d. vaskimaskinan brádliga skal skiftast. Á tann hátt verður tað ikki óneyðuga tungt fíggjarliga, tá dýr ting skulu keypast. Við roknaranum niðanfyri kanst tú finna fram til, hvussu leingi tú skalt spara saman fyri at fáa ynsktu upphæddina.


text:
Søgan um tey bæði ungu, hon ballettdansarinna, hann útróðrarmaður, er hugtakandi frá byrjan.
Lýsingin av teimum báðu ungu, Juliu og Rúnari, er týðilig og væl skrivað: hann við snúsinum og sjóluktinum, hon við tí sterka dansikroppinum, sum kann verða steinharður einu løtuni og kettumjúkur aðru løtuna. Somuleiðis lýsingin av gamla fiskimanninum, sum ikki hevur verið til skips, síðan hann var um at sjólátast fyri 40 árum síðani.
Tey bæði ungu stríðast ikki bara fyri lívinum á havinum, men eisini fyri at bjarga kærleikanum ...
Aftur


text:
Námskipan
Námsskipanin lýsir innihaldið í útbúgvingunum. Tekur støði i lógini og kunngerðini fyri útbúgvingarnar og útdýpir hesar. Ert tú vegleiðari fyri næmingar í starvsvenjing er hetta reglur, ið ein skal seta seg inn í. Næmingar eiga somuleiðis at kenna til innihaldið. Útbúgvingarráðið ummælir og Mentamálaráðið góðkennir Námskipanina.
Námskipan flokkar eftir 1. januar 2019
Útbúgvingarbókin
Útgreinar nøkur viðurskifti úr Námskipanini. Inniheldur "persónliga útbúgvingarætlan" hjá næminginum og kurlurnar, sum verða nýttar til arbeiði við persónligum førleikum. Næmingur og vegleiðari skulu kenna til innihaldið.
Útbúgvingarbók eftir januar 2019
Útbúgvingarbók áðrenn januar 2019


text:
Starvsfólk til dagrøktina í Viðareiðis kommunu
Søkt verður eftir námsfrøðingi ella starvsfólki í tíðaravmarkaðum starvi 40 tímar um vikuna. Søkir eingin námsfrøðingur, kann annað starvsfólk setast í starv. Starvið verður sett 1. august, um eingin onnur avtala er gjørd, og er undir ábyrgd leiðslunnar. Starvstíðin er fram til 1. juli 2020.
Tann ið sett/settur verður skal :
Megna at arbeiða við børnum, ið hava serligar avbjóðingar.
Duga, við støði í námsfrøðiligum námsætlanum og stevnumiðum, at arbeiða við ymiskum evnum í teimum ymisku aldursbólkunum.
Duga at vísa og útinna tolsemi: at virða og vísa umsorgan fyri tí einstaka barninum, foreldrum og starvsfeløgum.
Verða jaligur, stjálvstøðugur, ábyrgdafullur og hava góðan munnligan og skrivligan málførleika.
Duga at virka í góðum samstarvi við starvsfelagar og leiðara.
Hava hug og áræði til at skapa og íverkseta ein mennandi, tryggan, stuttligan og, til tíðir, øðrvísi gerandisdag saman við børnum og starvsfeløgum í ymisku tiltøkunum, ið verða fyriskipað.
Vera álítandi, nærverandi, nærlagdur og reiðiligur.
Vit bjóða tær:
Eitt avbjóðandi starv og jaligir starvsfelagar, ið virða og rúma ymiskleika.
Eitt lívsjáttandi starv, har øll eru við til at leggja dagin til rættis.
Eitt mennandi námsfrøðiligt umhvørvi fyri bæði børn og vaksin.
Námsfrøðiliga fyrireiking.
Løn- og setanartreytir:
Setanarøkið er Viðareiðis Kommuna. Tann, ið sett/settur verður, eigur at tola broytingar starvinum viðvíkjandi og skal kunna virka innan alt dagliga virksemið hjá dagrøktini.
Starvið verður lønt sambært sáttmála millum Føroya Pedagogfelag og Kommunala Arbeiðsgeravarafelagið.
Umsóknin skal vera okkum í hendi í seinasta lagi mánadagin 17. juni. 2019 kl. 12.00 saman við møguligum prógvum og viðmælum. Meiri fæst at vita við at venda sær til leiðaran, Dianu Borgnýardóttir á tel. 231084.
Umsóknin skal sendast sum bræv til:
Dagrøktin á Viðareiði
Eggjarvegur 4
750 Viðareiði
ella sum teldubræv til:
26. aug 2019
9. sep 2019
30. aug 2019
5. sep 2019
6. okt 2019
9. sep 2019
30. aug 2019
4. sep 2019
25. aug 2019


text:
Býráðslimur og fyrrverandi borgarstjóri ivast í staðsetingini av nýggja Húsarhaldsskúlanum
Steinbjørn O. Jacobsen, býráðslimur, skrivar soleiðis á sínum facebook vanga í morgun: Er tað nú rætt, at staðseta nýggja Húsarhaldsskúlan á henda vakra blettin? Hann heldur tað verða óheppi.
"Vit hava eitt gott miðnámsskúlaøki uppi viđ Borðoyarvík, sum kanska eisini er upplagt til Húsarhaldsskúlan, heldur enn at byggja hann á hetta vakra og óspilta øki. Eg haldi vit eiga at taka hetta upp til nýggja umrøðu og støđutakan. Eg haldi tað er so hugnaligt við øllum kappróðrarbátunum júst á hesum plássið við føgru víkina og vakra Nólsoyar-Páls umhvørvinum.", skrivar Steinbjørn O. Jacobsen


text:
Yngsti miljardingur í Tanzania rændur og afturkomin
Dúgliga varð biðið í Tanzania til Allah fyri Mohammed Gulamabbas Dewji dastið av oktober mánað, og tað mundi hjálpa, tí miljardingurin slapp leysur.
“Mo” Dewji verður sagdur at vera yngsti miljardingur í Tanzania, 43 ára gamal og góður fyri $ 1,3 mia (10 mia kr) kr smbr Forbes Mag.
BBC og Daily Mail dekkaðu hesa afrikansku burturføring, meðan hon varaði.
Mo er ljósleittur, og hóast purlut hár sær hann meiri arabiskur enn afrikanskur út. Ikki minni tanzanskur enn so, at hann sat í tjóðartinginum í Dar es Salaam frá 2005 (tá bert 30 ára gamal) til 2015, tá hann legði politikkin á hillina.
Vanligt er, at afrikanskir ríkmenn eru mutraðir politikar ella ríkir av at hava mutrað politikarar. Men Dewji tykist ikki at hava kraddað til sín tey 10 árini í politikki, men at hava tjent sínar miljardir sum dugnaligur vinnulívsmaður.
Hann arvaði fyritøkuna MeTL frá pápa sínum og hevur klárað at víðka hana til at umfata fleiri afrikansk lond. Best kenda vøran, fyritøkan framleiðir, kallast Mo Cola og klárar at kappast við Coca-Cola í Afrika.
Tað byrjaði við, at Dewji setti bilin ein morgun uttan fyri gistingarhúsið Coloss-eum í Dar es Salam fyri at venja í fitness rúminum, men vápnaðir menn rændu hann, áðrenn hann slapp innum, og koyrdu burtur við honum.
Mannaráðið vakti stóran ans í Tanzania, tí tann rændi er fyrimynd sum hov-ríkur maður, tiltikin fyri at geva pening til vælgerðarmál. Hann varð rændur og burturførdur á opnari gøtu av útlendskum brotsmonnum, meinar løgreglan.
Mo Dewji er ein av teim ríkmonnum kring heim, ið alment hava undirskrivað sonevnt “vælgerðarlyfti” og er tí høgt virdur millum sínar landsmenn, ið bóðu dúgliga til Allah tær vikurnar, hann var horvin.
Familjan hjá milliardinginum beyð rænarunum $ 440.000 (= 3 mió kr) í loysigjaldi. Men samstundis lovaði løgreglan teimum stóran pening fyri at koma við upplýsingum, ið kundu føra til, at illgerðarmenninir vóru tiknir.
Nakrar vikur gingu, so var Mohammed Gulamabbas Dewji heima aftur. Eingin fjølmiðið veit tó fyri vist, hvussu hann, familjan ella løgreglan bóru seg at, ella hvussu nógv tað kostaði, at Dewji varð leyslatin í øllum góðum.
Meiningar og hugleiðingar ið verða bornar fram í sendingum á R7, umboða ikki meiningar, áskoðanir ella sjónarmið hjá leiðsluni í R7 Kringvarp.
Mest lisið í farnu viku
"SO TEY TRÚGVA LYGNINI –"
BRÁTÍÐINDI: Kristin verður á listanum hjá Sjálvstýri
Stafettin (16) - Poul Michelsen spyr Jacob Vestergaard
Maria er nýggjur prestur í Vestmanna
Nýggi presturin: - Tað var ein fyrimunur at duga tær kendu søgurnar úr Bíbliuni
Vespureiðrið (116) - 19. aug 2019
Vallyfti fyri rímiligan kostnað
Taunus 17M í Vestmanna
Jacob og Pauli fara at "munnhøggast" á R7 beint nú
Ljóðupptøka: Vinnuligur Valfundur í Løkshøll 20 aug 2019
Flokkarnir senda hesi fólk á valfundin í Løkshøll í kvøld
Myndarøð: politikarar hittust á Sjómannadegnum
Valsending hjá Fólkaflokkinum - 1. sending
Ólavur í Beiti hvessir pennin
Tobbi og Norðlýsið standa saman í valstríðnum
Quiz: Veljarin finnur valevni sum teirra svar samsvara best við
Tobbi er greiður
“Sjálvstýri og Kristin draga eina línu”
VIDEO- Bill Justinussen " vit hava atgongd til ein heila plakat-verksmiðju "
Jógvan Skorheim: Fer Framsókn at fáa 4 tingmenn?
Jørgen, Bárður, Jógvan og Jenis fáa meirilutan í eini nyggjari kanning
Liss Hansen stillar upp fyri Føroyaflokkin
Kristian Martin Petersen: Onkursvegna hvørvur almenn vinnuvitan, tá ið vit koma suður um Hórisgøtu
Cadillac Fleetwood í Sørvági
Samband
Postboks 226
FO-600 Saltangará


text:
Stafettin (6) - Bill Justinussen spyr Jákup Mikkelsen
Tingmaðurin fyri Miðflokkin, Bill Justinussen, setur tingmannin fyri Fólkaflokkin, Jákup Mikkelsen, stevnu.
Bill Justinussen spyr m.a. um einki gott er at finna í fiskivinnunýskipanini og hvørju høvuðsmálini hjá Fólkaflokkinum verða til komandi løgtingsval.
Í politisku kjaksendingini "Stafettin" spyr ein politikkari ein annan spurningar. Tann spurdi politikkarin sleppur so í næstu sending, at velja sær ein politikkara at seta spurningar.
Annika Bolton Mortensen er vertur í sendingini, sum er á R7 fríggjadagar kl. 13.
Meiningar og hugleiðingar ið verða bornar fram í sendingum á R7, umboða ikki meiningar, áskoðanir ella sjónarmið hjá leiðsluni í R7 Kringvarp.
Mest lisið í farnu viku
"SO TEY TRÚGVA LYGNINI –"
BRÁTÍÐINDI: Kristin verður á listanum hjá Sjálvstýri
Stafettin (16) - Poul Michelsen spyr Jacob Vestergaard
Maria er nýggjur prestur í Vestmanna
Nýggi presturin: - Tað var ein fyrimunur at duga tær kendu søgurnar úr Bíbliuni
Vespureiðrið (116) - 19. aug 2019
Vallyfti fyri rímiligan kostnað
Taunus 17M í Vestmanna
Jacob og Pauli fara at "munnhøggast" á R7 beint nú
Ljóðupptøka: Vinnuligur Valfundur í Løkshøll 20 aug 2019
Flokkarnir senda hesi fólk á valfundin í Løkshøll í kvøld
Myndarøð: politikarar hittust á Sjómannadegnum
Valsending hjá Fólkaflokkinum - 1. sending
Ólavur í Beiti hvessir pennin
Tobbi og Norðlýsið standa saman í valstríðnum
Quiz: Veljarin finnur valevni sum teirra svar samsvara best við
Tobbi er greiður
“Sjálvstýri og Kristin draga eina línu”
VIDEO- Bill Justinussen " vit hava atgongd til ein heila plakat-verksmiðju "
Jógvan Skorheim: Fer Framsókn at fáa 4 tingmenn?
Jørgen, Bárður, Jógvan og Jenis fáa meirilutan í eini nyggjari kanning
Liss Hansen stillar upp fyri Føroyaflokkin
Kristian Martin Petersen: Onkursvegna hvørvur almenn vinnuvitan, tá ið vit koma suður um Hórisgøtu
Cadillac Fleetwood í Sørvági
Samband
Postboks 226
FO-600 Saltangará


text:
Røðan hjá Arnfinni Bjarkhamar við jóansøkubálið í Vági
Garðabrúgv, bedingsbáturin, Noki, likkuskurar og bambus-kríggini skift út við Samsung Galaxy S7 og Acer-teldur…
Nú er summar, longsti dagur er longu farin framvið, skúlabørnini hava fingið frí, ikki lerarnir, sum Johan Djurhuus plagdi at siga, studenta-pisurnar eru klaktar, og í høgunum eru hinar pisurnar eisini komnar úr eggunum.
Í hesum ljósu døgum kunnu okur siga saman við Andreas Andreasen:
Nú pisur úr koppi kaga,
– Gud signi tey smáu nev –
í lofti, bergi og haga
fæst fuglur við fegið strev.
Alt ljómar á ljósum degi
og teskar um miðju nátt:
Far út og nør tína megi,
hoyr summarsins andadrátt.
Í mínum uppvøkstri var Sandurin eitt runudíki, úti við vegin var ein stórur hylur, men sum okur elskaðu at sparka her. Her brustu uttaradreingir og bødreingir mangan saman í hørðum dysti. Í skúlanum var bjóða av, antin sparkaðu okur dyst her á Sandinum ella úti á skúlalagnum. Tað gretti næstan ikki, vunnu okur her vesturi, so blivu okur steinaðir heilt út um Løghamar, sama hendi úti á skúlalaðnum. Vunnu vestara-dreingur, so blivu teir steinaðir heilt vestur í Bø. Men hygg at Sandinum í dag, ein vøkur inngyrd grøn park, har smá trø og plantur eru gróðursett og eru við at koma fyri seg. Sandurin er eitt prógv uppá, at við góðari leiðslu, samanhaldi og góðum handalagi, ber til at fáa eitt runudíki til eina grøna park, og vesturi í Mýrinum standa nú 10 snøggar smáttur, sum eru tekin um, at her hendir okkurt, kanska fleiri øvunda okum hetta.
Á einari nýggjársveitslu 1969, hugleiðir Palle í Tøðuni, hvussu Sandurin kundi sæð út. Hevði hann vita til sín í dag, so hevði hann uttan iva yrkt annaðleiðis.:
Sandurin er eitt tað vakrasta stað,
ein blómugarð vit kunnu byggja,
tí harmar tað mangan vágbing í dag,
hann skal sum eitt runudíki liggja,
Var tað ikki betri hann innigyrdur var,
til spelipláss og til barnagarð.
Og til gomul og útslitin pør,
skapt eitt Eden við Vágs fjørð
Her stóð tann fýrbeinti tarvurin tjóðraður, hann hevði nógvar konur, øll neytini vesturi í Bø blivu leidd til hansara, og hesin stóru tjúkki hvíti tarvurin hevði nokk at gera og var pápi at nógvum kálvum. Tað var eitt upplivisi fyri okum børn at síggj, tá menn komu við kúnni til tarvs. Nógvir mans skuldi halda tarvinum, sama var við kúnni. Tarvurin var ikki álvuligur, allir vóru meira ella minni bangnir fyri hesum stóra beistinum, men ringurin í nasaglugganum gjørdi, at hann slapp ikki at leika í.
Minnist einaferð, at Olaus Jespersen segði við Holm, lerarin, at í Øravík brúkti tey ikki tarv, men eina stóru sproytu, tá flenti Holm.
Einaferð skuldi ein tarvur skjótast úti á Gørðunum, tað miseydnaðist, tarvurin slapp leysur, hann fór at ýla og sparka og í reðuligari øði rann hann omaneftir Garðabrúgv, so ein maður, sum stóð á brúnni mátti loypa inn í ein bát fyri at bjarga lívinum, men at enda eydnaðist tað at fáa lívið av mannúlvinum.
Skálabóndin átti eisini ein tarv, hann varð eisini spinnandi svakur, tá ið hann sá vaksi fólk, men hann reddist børn. Einaferð rann undan nøkrum børnum heilt vestur móti Eiðinum, og at enda leyp hann út á Vatnið.
Økið her vesturi var eitt paradís fyri okur børn. Í ósanum var fult av áli og álvindum, sum okur kallaðu teir. Teir vóru gjøgnum-siktaðir, men nú á døgum eru teir horvnir, onkur heldur at sterka sápan hevur beint fyri teimum, men enn er Gjógvará full av sílum
Her eystanfyri vegin eru mangar grindir deyðar, Einar við kikslið, sáli, segði einaferð, at meðan uttaramenn svóvu drupu bømenn grind á Sandinum.
Minnist sum barn, at á jóansøku var bál kynt úti á Fløtuni Fríðu og har var ein strá-heks, brend, at Morell evnaði heksurnar til. Einaferð greiddi ein frá, at heksin kom rulllandi oman gjøgnum Krossliðarbrekku og í bálið. Men í Miðøldini var vanligt at brenna livandi heksir um jóansøkutíð. Seinasta heksin, sum brend var, í tildømis Danmark, var í 1693. Ótrúligt at velja bestu tíð av árinum har øll nattúran vaknar, dagarnir eru leingir, fuglarnir syngja, blómurnar spretta, til tílíkar beistagerðir.
Eins og fólk úti í heimið trúði føroyingurin, at tað var okkurt gandakent yvir hesa tíðina, bæði gott og ont, og at tað hendi ymiskt løgi um jóansøkutíð. Vatnið í ymiskum keldum var meira grøðandi um jóansøkutíð enn vanligt, sama var við ymiskum urtum. Gamalt var eisini, at um jóansøkutíð ella á Miðsummarhátíð, komu allar heksur saman til fundar á Bloksbjergi. So, sum onkur maður saknar konina í hesum døgum, so veit hann kanska hvar hon er farin.
Hóast okur hava og hava havt nógvar heksur í Føroyum, so er tað bert tann eina kvinnan, sum er ákærd, og sum ætlanin var at brenna á bálið. Tað var Barabara við Kvíggjá, úr Sumba, men av tí hon ikki møtti á tingi og presturin, sum hevði avgerandi orðið í vitnufrágreiðingini heldur ikki møtti, slapp hon við lívinum. Her hevur so ikki verið javnstøða, tí ongastaðnis er skrivað, at Guttormur í Múla, sum var herviligur gandakallur, ja, nógv sterkari enn Barbara, var stevndur inn fyri rettin fyri síni gandakynstur.
Hesa árstíðina var tað eisini, at okur sum 10-12-13 ára gamlir vóru í haganum eftir likkuskurum, ternupisum, kráku- og ravns-ungum, ja onkur hevði enntá fingið sær skúgvapisu. Hetta er eisini ein farin tíð, eingin tímir nú á dagum á fáa sær pisu, ólukku lættari er tað at spela við einari Samsung Galaxy S7 Iphon, ein Ipaddi, teldli ella annað. Garðabrúgv stendur tóm, tey ungu sita heldur uppi í Ungdómshúsinum og hugna sær, men stuttligt hevði verði at frett, tá ið hesi einaferð verða gomul, og verða spurd: Hvat gjørdi tykur sum børn, hvat fingu tykur tíðina at ganga við??
Men hóast Garðabrúgv, bedingsbáturin, Noki, likkuskurar, bambus-kríggini, Løghamars- og Tjørnabrúgv eru skift út við eina Samsung fartelefon, og Acer teldur, so hava tykur nokk at fara til í Vági, so neyvan hava tykur ein keðiligan gerandisdag.
Men tykra upplivingar kunnu so ikki metast saman við okra. Men eitt er enn at frøast um, enn er lív í Sjaðagarði.
Av tí , at okur høvdu ein abba her vesturi í Smillum, so vóru okur oftani og vitjaði hann. Her gjørdi okur onkuntíð onkra beistagerð. Einaferð høvdu okur rikið eitt seyðafylgið inn í gangin á Oddafløtti, inn í gangin hjá Dallanum, klamsaðu hurðina aftur, síðani runnu okur niðan til abban og goymdi okkum uppi á loftinum. Nú kemur Dallin niðan og kastar eina er inn á gólvið hjá abbanum. Abbin hevði stutt frammanundan biðið ein mann av Økrum um eitt lamb. Nú helt abbin, at maðurin var komin við lambinum. Abbin sá ikki beinanvegin at tað var Dallin, takkaði so miriliga fyri lambið, tá bleiv Dallin so fúkandi svakur..
Letur man tankarnar leita aftur í trýssini, ein vanligan gerandisdag, ein vanligan seinan seinnpart, so kann man ímynda sær, at í Báruni gekk Anna danska og seldi trillur og seymi-amboð, hinumegin vegin, eitt sindur longri vesturi, seldi Sandur við Misá sirop, mjøl, olju og annað, undir húsinum við Misá stóðu Svend á Gaddi, Djakki Beiggin, Sivar, Jákup hjá Lávusi, Torleif og Sofus hjá Hanusi og prátaðu um fiskiskap, seyð og útróður av Eiðinum fyrr í tíðini, á kafénum gisti kanska onkur fremmanda-maður ella pantifúti, í lítlu húsinum hjá skyldmanninum Akka við Kiksli, var altíð nógv størri hjartarúm enn húsarúm, Modda stendur í vindeyganum og hyggur yvir á Fagraklett, Meinhard og Pauli Barálíð standa í túninum, bretta sær á og siga Christoffur á Bakka frá, tá íð oldur-abbi teirra bar ein kobba, uppgjøgnum Rútarfellsgjógv og heim á Mýri, á Báraldarbakka stendur Torben á Bakka og prátar við Einar við Kiksli um róðurin í 1956, tá ið teir vunnið við Vágbingi, og undir húsinum í Brekkugerði standa Eivind, Evert , Arnold og Sámal og tosa um Vietnam-kríggi, Marylin Monroe og um Neil Armstrong, sum á sinni spadseraði á mánanum. Í bakarínum á Gørðunum standa Mortan Bager og Børge og knoða deiggj til breyð og drýl….
Landsslagið her kring Sandin, Ósan, Gjógvará, í Mýrunum, vestur á Vatnið, og síðani heilt vestur á Vágseiði, má vera eitt tað nátturu vakrasta-økið, sum finst í landinum. Tú kanst ganga her av Tríkantinum og næstan lika vestur á Eiði, uttan at koma út á alfaraveg, okur eru øll góð við henda stað, okur hoyra til her, og nú fara okur at hugna okum saman við sangi, heitum kakao og bollum, okur elska øll hesa vøkru og reinu bygd, okur gleðast saman tá tað gongur gott, tá ið Smyril ella FC/Suðuroy vinna, men okur harmast saman, tá ið tað ikki gongur eftir vild.. Fari at enda við nøkrum reglum sum okra lokala skald Neptun hevur yrkt um Vágsbygd.
Her er fjálgt frítt at anda,
fram við fjørðinum vakra liggur hon,
móti vestri av Eiðinum randa
og nátúran sum gimsteinur von.
Takk fyri tykur lurtaði…og havi eitt hugnaligt kvøld framyvir…
Arnfinnur Bjarkhamar


text:
Samansparing
Hevur títt virki yvirskotsgjaldføri, ber til at seta pening inn á eina samansparingarkontu, fyri at fáa eina hægri rentu enn á vanligari rakstrarkontu.
Ein samansparingarkonta hevur eina bindingartíð á tríggjar mánaðir. Tað vil siga, at tú kanst taka pening út av kontuni uttan kostnað, um tú boðar frá hesum tríggjar mánaðir frammanundan. Um tú ynskir at taka peningin út innan tríggjar mánaðir, kann hetta gerast við at rinda revsirentu.
Ein samansparingarkonta hevur eina bindingartíð á tríggjar mánaðir. Tað vil siga, at tú kanst taka pening út av kontuni uttan kostnað, um tú boðar frá hesum tríggjar mánaðir frammanundan. Um tú ynskir at taka peningin út innan tríggjar mánaðir, kann hetta gerast við at rinda revsirentu.


text:
Hóast hetta er ein púra vanligur flokkur, so hendir kortini ymiskt, sum eftir lítlari løtu kann venda øllum á høvdið.
og tað er ikki altíð so lætt at vera tólv ár og skula bera seg at, soleiðis sum øll vilja hava, at tú skalt.
Magga mundi sett í hálsin. meinti Maria veruliga hatta, hon sat og segði? Helt hon tað veruliga vera í lagi at geva einum alla skyldina fyri nakað, hann ikki hevði verið einsamallur um?
Maria flenti at andlitsbránum á Maggu.
- Hvat? Tað er tað lættasta, skilir tú ikki tað?
Mortan fær alla skyldina, og tað fekk hann eisini hesa ferð.
Aftur


text:
Flyta saman
Tá ið avgerðin um at flyta saman er tikin, hava tit nógv at hugsa um og gleða tykkum til.
Innrætting, felags navnaskelti til postkassan og sjálv flytingin fylla óivað nógv í huganum. Tað er tó eitt gott hugskot eisini at brúka eina løtu til at tosa um peningaviðurskiftini.
Hvussu skulu tit gjalda fyri innbúgv, depositum, og hvussu við dagligu peninganýtsluni? Eru tit samd um, hvussu nógv tit vilja brúka til mat, matstovur, uttanlandsferðir, børn, frítíðarítriv o.a.?
Valið er tykkara, og tað ávirkar bæði tykkara gerandisdag og felags ætlanir fyri framtíðina. Her fáa tit nøkur góð ráð, ið kunnu hjálpa tykkum áleiðis.


text:
Í gjár, hósdagin 4. juli, skipaði ÍSF fyri almennari móttøku í Smæruni í Tórshavn, har fyrrverandi forsetar hugleiddu um avgerandi hendingar í søguni hjá ÍSF. Løgmaður, Aksel Johannesen, landstýrismaðurin við skúlamálum, Høgni Hoydal, borgarstjórin í Tórshavnar kommunu, Annika Olsen og forsetin í ÍSF Elin Heðinsdóttir Joensen, fluttu fram røðu. Heilt nógv fólk nýttu høvi at støkka inn á gólvið.
Aftaná móttøkuna varð skipað fyri skrúðgongu, har bæði nú- og fyrrverandi íðkarar luttóku. Tveir Piddar gingu á odda saman við Absaloni Hansen, sum var flaggberi. Gingið var niðan í SMS, har Elin H. Joensen forseti í ÍSF setti framsýningina um søguna hjá ÍSF og oyggleikirnar. Framsýningin er eisini opin í dag og í morgin og í næstu viku.
Í morgin, leygardagin 6. apríl, fara ítróttafeløg kring landið at skipa fyri tiltøkum í sambandi við 80 ára dagin. Higartil hava 40 feløg boðað frá at tey hava opið hús.
Á heimasíðuni www.isf.fo er yvirlit yvir tiltøkini.
Um tú veitst okkurt, sum VP ikki veit - skriva so til vp@vp.fo


text:
Sambandið við Danmark er so nógv meiri enn bara pengar
10. august 2019
Tjóðveldi hevur sagt, at farið verður eftir loysingini í komandi valskeiði, um tað skuldi hent, at flokkurin aftur kom í samgongu.
Tjóðveldi hevur umsitið fíggjarmál tey seinastu fýra árini - enntá í allarbestu búskaparligu tíðum, so yvirskotið á fíggjarlógini átti veri væl størri enn umleið 450 mió. kr. - tá eru enntá fleiri útreiðslur parkeraðar uttanfyri fíggjarlógina.
Man má bara ásanna, at talan hevði verið um eitt dundrandi undirskot á fíggjarlógini, um tað ikki var fyri ríkisveitingina og ta nógv útskeldaðu forskattingina av pensjónum, sum flokkurin heldur ikki megnaði at avtaka, og sum Kristina Háfoss kallaði sminking undir undanfarnu samgongu.
Dundrandi undirskot uttan ríkisveiting og spardar útreiðslur
Ikki einans er føroyski búskapurin tengdur at ríkisveitingini, sum er 641,8 mió. kr. árliga. Danski statskassin rindar harumframt áleið 400 mió. kr. í pensjónum og rakstri av ríkismyndugleikunum í Føroyum. Pengar, sum Føroyar eru spardar fyri á útreiðslusíðuni á landsins fíggjarlóg. Tølini eru at síggja á heimasíðuni hjá Ríkisumboðnum. Leggjast skal afturat, at Føroyar harumframt eru spardar fyri nógvar milliónir fyri SU og aðrar sosialar veitingar, sum danski statskassin rindar okkara útisetum - tí teir eru danskir ríkisborgarar.
Heldur ikki mugu vit gloyma ta góðu metingina frá Moody’s, sum er avgerandi fyri, at Føroyum verður tryggjað eina lága rentu, tá ið tunlar og annað verða lánifíggjað. Moody’s skrivar m.a.:
“The stable and historical relationship with the Government of Denmark (Aaa, stable), with joint matters clearly defined under the 1948 Home Rule Act, is also credit positive.”
Vel tí tryggleikan, vel Sambandsflokkin
Um tú vilt varðveita ríkisborgararrættindi hjá tær og tínum, og tú ynskir eitt trygt búskaparligt støði undir føroyska búskapinum, so er at velja Sambandsflokkin.
Hóast Javnaðarflokkurin kallar seg ein samríkjaflokk, so er Javnaðarflokkurin allarhelst einasti samgongumøguleikin hjá Tjóðveldi og Framsókn, tí Javnaðarflokkurin fer ikki í stjórn við Fólkaflokkinum, og Fólkaflokkurin fer neyvan í stjórn saman við Tjóðveldi vegna fiskivinnupolitikkin.
Vel tí ein sterkan Sambandsflokk á Løgting 31. august.
Johan Dahl
valevni til Løgtingið fyri Sambandsflokkin
RN
Aftur


text:
Oddmar Selfoss av Sandi hevur tikið sætið í starvsnevndini hjá Fótbóltssambandi Føroya, meðan Jákup Martin Joensen er farin í farloyvi.
Á seinasta starvsnevndarfundi hjá Fótbóltssambandi Føroya boðaði Jákup Martin Joensen frá, at hann ynskti at fara í farloyvi frá 1. mai 2019. Ynski varð gingið á møti, og í hansara stað er komin 1. varalimur, ið er Oddmar Selfoss av Sandi.
Í november í fjør tók Jákup Martin við starvinum sum høvuðsvenjari hjá EB/Streymi, og tað er orsøkin til, at hann nú ynskir at fara í farloyvi í óásetta tíð. Jákup Martin Joensen varð fyrstu ferð valdur í starvsnevndina hjá FSF í 2010.
- Av tí at starvið sum venjari er so tíðarkrevjandi, fái eg ikki røkt sessin sum starvsnevndarlimur í FSF soleiðis, sum eg kundi ynskt mær, og sum starvsnevndarsessurin hevur uppiborið, sigur Jákup Martin Joensen við heimasíðuna hjá FSF.
Starvsnevnd FSF’s
Christian F. Andreasen, Tórshavn (formaður)
Róin Schrøter, Hvalba (næstformaður)
Jógvan Páll Joensen, Bø
Fríðin Ziskason, Klaksvík
Fróði Danielsen, Tórshavn
Kristmund Johannessen, Skála
Anja Rein, Tórshavn
Oddmar Selfoss, Sandur
2. varalimur er Jákup Alfredsson Olsen av Toftum.


text:
Udlændingestyrelsen ið avgreiðir øll hesi mál, hevur nú gjørt eina gjølliga vegleiðing til ítróttarfeløg og umsøkjarar.
Udlændingestyrelsen hevur sett sær fyri, at hesi mál kunnu verða avgreidd uppá uml. 1 mánaða, treytað av, at umsóknin, setanaravtalen íroknað, er fult upplýst og eingir mótsigandi upplýsingar eru í innsendu skjølinum.
Gev gætur, at hetta snýr seg um sonevndu ítróttaravtaluna. Umsóknir um fulltíðarsett ítróttarfólk koma undir vanligu reglurnar.
Vegleiðingin sæst her
GG: Frá 1. mai 2019 eru fylgjandi upphæddir galdandi:
Minstakravið til inntøkuna frá ítróttarfelagnum er: løn pr. mðr. kr. 11.919,00 , ella pr. viku kr. 2.750,60
Mest loyvda inntøka fyri hjávinnustarvið er íalt: løn pr. mðr. kr. 11.002,15 , ella pr. viku: kr. 2.539,00
Dagførdu satsirnir eru galdandi fyri allar setanarsáttmálar, ið eru undirskrivaðir eftir at henda kunning er fráboðað á heimasíðuni hjá Útlendingastovuni.
Fyri longu givin ítróttarloyvir, eru tær upphæddir framvegis galdandi, sum givna loyvið var grundað á.